qundao/data-zh-poetry huggingface dataset:
偈頌二百零五首·其一四
作者：釋正覺
朝代：宋

開爐歲歲是今朝，暖氣潜通稱我曹。
可惜丹霞燒木佛，翻令院主墮眉毛。
偈頌二百零五首·其一四一
作者：釋正覺
朝代：宋

雲無心成何處雨，蜜有味是誰家華。
一鉢上方分得飯，歸來香氣滿毗耶。
偈頌二百零五首·其一四七
作者：釋正覺
朝代：宋

春雲堆絮，春雨散絲，華開笑口柳申眉。
翻紫燕，嚼黄鸝，聲色叢中有路歧。
家風鼻孔相摩觸，不獨觀音大士知。
偈頌二百零五首·其一四三
作者：釋正覺
朝代：宋

世夢短，劫壺寬，底人退步裏頭看。
豹變文而霧重，龍不卧而潭寒。
欲使人人雙眼冷，要須先瀝髑髏乾。
偈頌二百零五首·其一四九
作者：釋正覺
朝代：宋

主中賓，賓中主，相合回頭看裏許。
明月團團夜正央，昆侖抱出珊瑚樹。
偈頌二百零五首·其一四二
作者：釋正覺
朝代：宋

輕煙羃羃衲僧家，節物迎春氣象華。
流水落華無限意，遊山消息付長沙。
偈頌二百零五首·其一四五
作者：釋正覺
朝代：宋

吸盡西江向汝道，馬師家風不草草。
截流一棹破煙寒，天水同秋清渺渺。
偈頌二百零五首·其一四八
作者：釋正覺
朝代：宋

差之毫釐，失之千里。
會也打草驚蛇，不會也燒錢引鬼。
荒田不揀老俱胝，只今信手拈來底。
偈頌二百零五首·其一四六
作者：釋正覺
朝代：宋

白雲之賓青山伴，位裏借功看互換。
無底合盤轉手擎，穿心碗子通身飯。
偈頌二百零五首·其一四四
作者：釋正覺
朝代：宋

桃華浪裏振脩鱗，一躍龍門看化身。
諦了十方三世事，無始的的自家春。
偈頌二百零五首·其七
作者：釋正覺
朝代：宋

吸盡西江向汝道，馬師不肯落荒草。
三千剎海一成秋，明月珊瑚冷相照。
偈頌二百零五首·其七〇
作者：釋正覺
朝代：宋

三界唯心，唯心三界，一切法空觀自在。
處處光明處處身，者回泡幻同無礙。
吐雲如山，吞川如海，了無毛髮居其外。
萬象森羅盡我家，只箇虛空肚皮大。
偈頌二百零五首·其七一
作者：釋正覺
朝代：宋

佛身光明了無垢，性水清浄常不渾。
降生沐浴吉祥事，要以大開功德門。
哆哆和和增口業，膠膠綴綴添塵結。
大家浄洗佛渾身，徹底洞然明皎潔。
長時諸佛洗我身，今日衆僧洗我佛。
偈頌二百零五首·其七二
作者：釋正覺
朝代：宋

時行即行卓然何倚，時止即止廓爾獨靈。
歷萬變而不我求功，住一如而不我藏用。
偈頌二百零五首·其七五
作者：釋正覺
朝代：宋

不可得而有，不可得而無。
寂寂十方坐斷，寥寥一境清虛。
妍醜那能瞞浄鏡，青黄莫我染明珠。
剎海不能關鎖月，夜來流影在珊瑚。
偈頌二百零五首·其七八
作者：釋正覺
朝代：宋

吾家日日選場開，及第心空有大才。
莫把桂枝零碎折，爲佗和月抱將來。
偈頌二百零五首·其七四
作者：釋正覺
朝代：宋

長者長法身，短者短法身。
虛空已是色，大地却非塵。
覷得破阿那律祖，放得穩舜若多神。
飄飄閑戲白鷗水，栩栩夢遊蝴蝶春。
拶頭拶面推來也，眼裏無筋一世貧。
偈頌二百零五首·其三
作者：釋正覺
朝代：宋

恁麽去底錯，恁麽去底親。
錯時錯到底，親時親見真。
相識滿天下，知心能幾人。
偈頌二百零五首·其三二
作者：釋正覺
朝代：宋

九重尊貴位中人，燦燦星圖拱北辰。
活計四時調玉燭，家風萬世運金輪。
區分群象布淳化，囊括二儀懷至仁。
算數不能窮壽量，南山蒼翠鎮長春。
偈頌二百零五首·其三五
作者：釋正覺
朝代：宋

祖華五葉發靈根，端的知恩解報恩。
大仰未忘東寺會，玄沙相繼雪峯存。
機梭傳處難通路，針芥投時有妙門。
鼻孔放光出氣快，當年一斲盡泥痕。
偈頌二百零五首·其三八
作者：釋正覺
朝代：宋

直到劫空明自己，有無不墮超生死。
夜船載月釣滄浪，清白傳家只如此。
偈頌二百零五首·其三六
作者：釋正覺
朝代：宋

一月雨，半夏凉，蒲團禪板坐相當。
泥牛踏破澄潭月，光影芒芒夜未央。
偈頌二百零五首·其三四
作者：釋正覺
朝代：宋

不居功，不合伴，脫體其間過一遍。
夢覺船浮明月波，眼寒雪擁蘆華岸。
偈頌二百零五首·其九一
作者：釋正覺
朝代：宋

蘇秦嘗佩六國印，許由還厭一瓢風。
了無佗相能通變，可笑僧繇畫誌公。
偈頌二百零五首·其九七
作者：釋正覺
朝代：宋

皓然雪月浄無埃，一色功中更放開。
喚起牧童蓑底夢，白牛鼻孔拽教回。
偈頌二百零五首·其九三
作者：釋正覺
朝代：宋

幾許歡心幾許愁，好看野老兩眉頭。
家風平貼清如鏡，水瘦山空一樣秋。
手段通變，身心自由，不怕風濤雪擁舟。
海上三山頹一掣，六鼇連落上金鈎。
華嶽連天秀，黄河輥底流。
偈頌二百零五首·其九九
作者：釋正覺
朝代：宋

飲乾巨海，推倒須彌，廓大靈通更是誰。
馨香秀林栴檀枝，哮吼出屈師子兒。
三千界現一彈指，八萬門開雙用眉。
知不知，爲不爲。
道滿十處兮心超億劫，影流萬象兮氣分二儀。
偈頌二百零五首·其九五
作者：釋正覺
朝代：宋

裏頭看，勿暑寒，直下滄溟瀝得乾。
我道巨鼇能俯拾，笑君沙際弄釣竿。
偈頌二百零五首·其九八
作者：釋正覺
朝代：宋

陰陽爻象此爲宗，殺活機頭看變通。
玉女退身功後位，木人引步異中同。
一塵不受能虛廓，萬像無遺却混融。
借得因緣成現用，玲瓏八面盡家風。
偈頌二百零五首·其九六
作者：釋正覺
朝代：宋

雲門老子能施設，胡餅佛祖俱超越。
哆哆和和兩片皮，狤狤獠獠三寸舌。
不是特地展家風，也非投機應時節。
生鐵鑄成無孔鎚，忒團圞兮難下楔。
偈頌二百零五首·其二
作者：釋正覺
朝代：宋

妙存湛湛不爲無，真照靈靈不爲有。
更向其間退步看，白雲斷處青山瘦。
偈頌二百零五首·其二〇
作者：釋正覺
朝代：宋

舌頭一臠肉，口唇兩片皮。
其間無固必，分外莫猜疑。
趙州古佛，雲門聖師，歷歷機頭不掛絲。
自然桃李成蹊去，那是春風作意吹。
偈頌二百零五首·其二〇〇
作者：釋正覺
朝代：宋

聞說英雄苦戰爭，四方歧路自難行。
而今踏著長安道，始信家邦久太平。
偈頌二百零五首·其二〇一
作者：釋正覺
朝代：宋

曾到家山裏許看，星河濯月霽天寒。
箇時失却娘生口，始信從來鼻孔寬。
偈頌二百零五首·其二〇三
作者：釋正覺
朝代：宋

靈雲悟桃華，玄沙旁不肯。
昭昭然此心分明，隱隱也放身未穩。
放得穩，八兩元來是半斤，鈎頭秤尾能平等。
偈頌二百零五首·其二〇六
作者：釋正覺
朝代：宋

若於一切法上通，身去亦是有所得。
若於一切用處豁，落去亦是有所得。
偈頌二百零五首·其二〇四
作者：釋正覺
朝代：宋

一物長靈，十方普應。
騎聲跨色，超眺越聽。
浩浩也能縱能橫，如如也能動能靜。
參飽叢林箇樣人，取飯不問誰家甑。
佛云常乞是清規，一切食中斯正命。
偈頌二百零五首·其二七
作者：釋正覺
朝代：宋

華鳥不來空過春，牛頭山上懶慵人。
自心浄故元無作，放下許多閒苦辛。
偈頌二百零五首·其二九
作者：釋正覺
朝代：宋

檐頭雨滴聲，問你要惺惺。
直下成己事，途中作主盟。
剎剎見佛，塵塵出經。
擘開華嶽連天色，放出黄河到海聲。
偈頌二百零五首·其二二
作者：釋正覺
朝代：宋

柳線垂金鶯語滑，華棚張錦蝶飛忙。
見聞裏許通消息，誰得先生點鐵方。
偈頌二百零五首·其二五
作者：釋正覺
朝代：宋

衲僧舌頭真箇自由，渾侖裏許沒錐鈎。
輪扁斲工不授子，庖丁遊刃無全牛。
偈頌二百零五首·其二八
作者：釋正覺
朝代：宋

眼裏拈却翳，空中那有華。
路不拾遺君子事，民無侵擾太平家。
偈頌二百零五首·其五
作者：釋正覺
朝代：宋

來來去去山中人，識得青山便是身。
青山是身身是我，更於何處著根塵。
偈頌二百零五首·其五〇
作者：釋正覺
朝代：宋

唯只一真心，三緣坐斷誰昇沉。
遂成十法界，六道輪迴自障礙。
不見一法即如來，方得名爲觀自在。
見怪不怪，其怪自壞。
靈從何來，聖亦何在。
拄杖敲時竈墮摧，一片虛明絕中外。
偈頌二百零五首·其五一
作者：釋正覺
朝代：宋

凜凜將軍令已行，八荒四海要澄清。
提來劍氣干牛斗，洗蕩氛埃見太平。
偈頌二百零五首·其五七
作者：釋正覺
朝代：宋

無事題取一首，我儂不落他人後。
略略綽綽思大口，醇醇釅釅白家酒。
醉中猶道未沾唇，被人問著還打手。
不打手，三年一閏，冬後數九。
偈頌二百零五首·其五三
作者：釋正覺
朝代：宋

三十六物一時空，空空空處自光通。
轉側末山不露頂，非男女相主人翁。
主人翁，借伴能來用莫窮。
百草頭上俱胝老，塵塵剎剎是家風。
偈頌二百零五首·其五二
作者：釋正覺
朝代：宋

春雨洗園林，春風動簾箔。
百城人已歸，彈指開樓閣。
入門俱是佛家風，帝網光明相映奪。
偈頌二百零五首·其五五
作者：釋正覺
朝代：宋

心心相印，葉葉聯芳，自己光明不覆藏。
剎剎塵塵如是說，廣長舌相解敷揚。
偈頌二百零五首·其五八
作者：釋正覺
朝代：宋

小雪纖纖洗霽色，新春冉冉入燒痕。
三千界現非佗物，百億分身有妙門。
白雲兒是青山用，青山父是白雲根。
寄語白雲數迴首，青山免見瘦稜稜。
偈頌二百零五首·其五六
作者：釋正覺
朝代：宋

釣盡滄波月一鈎，月低烟樹夜維舟。
寒雞抖擻呼天曉，笑對春風百草柔。
中外夷猶，縱橫自由。
志公不是閒和尚，刀尺相將拄杖頭。
偈頌二百零五首·其八
作者：釋正覺
朝代：宋

孤筇長作水雲遊，底事而今放下休。
一點破幽明歷歷，十分合體冷湫湫。
暗中須透金針穴，轉處還藏玉線頭。
劫外家風茲日辨，渠儂真與我儂儔。
偈頌二百零五首·其八〇
作者：釋正覺
朝代：宋

十方法侶共安居，雲月身心照處虛。
轉側蘆汀飛鶴鷺，亡機林壑混樵漁。
瘢痕若盡光無際，絲糝纔萌念有餘。
廊下相逢休放喝，且容興化撒珍珠。
偈頌二百零五首·其八一
作者：釋正覺
朝代：宋

踏破草鞋赤脚走，拄杖頭上挑日月。
智門真得祖家風，放出雲門廣長舌。
大智如愚，大功若拙，用盡工夫參不徹。
莫於平地上增堆，休向虛空裏釘橛。
偈頌二百零五首·其八七
作者：釋正覺
朝代：宋

父母所生眼，悉見三千界，拈却案山誰我礙。
直饒全象無全牛，未免依前還礙塞。
衲僧家，真慶快。
物我虛空，混成一塊。
更於何處著根塵，祇箇堂堂觀自在。
偈頌二百零五首·其八三
作者：釋正覺
朝代：宋

正晝熱，深夜凉，冰壺誰復到中央。
身心直許摩雲月，脾肺都將洗雪霜。
莫守一色處，莫坐萬年床。
玉人轉側機梭動，細辨裏頭偏正方。
偈頌二百零五首·其八二
作者：釋正覺
朝代：宋

途中久客憶家山，一線蹊通入翠寒。
望處霽雲收素練，跨門殘月墮金盤。
十虛俱殞眼方闊，三世齊吞肚覺寬。
變化鯤鵬底時節，霄程九萬看風摶。
偈頌二百零五首·其六
作者：釋正覺
朝代：宋

溶溶曳曳山上雲，潺潺湲湲山下水。
試問其間雲水人，更於何處求諸己。
偈頌二百零五首·其六〇
作者：釋正覺
朝代：宋

雲開青山橫屋頭，雨住流水漲門底。
南無家家觀世音，迴避不及鼻相抵。
非唯鼻相抵，亦乃同見同聞，同齅同舐，同身同意，同得同智。
果滿菩提圓，華開世界起。
偈頌二百零五首·其六一
作者：釋正覺
朝代：宋

靈雲却解見桃華，老眼如今冷淡些。
拈却面前案山子，柱門路直不橫斜。
偈頌二百零五首·其六九
作者：釋正覺
朝代：宋

密密住其中，靈然空不空。
一牛纔飲水，五馬不嘶風。
位裏亡消息，機頭有變通。
三千大千事，彈指入圓融。
偈頌二百零五首·其六二
作者：釋正覺
朝代：宋

乳粥當年得善生，心開成道見明星。
而今各各恁麽去，猶較瞿曇半月程。
偈頌二百零五首·其六五
作者：釋正覺
朝代：宋

功勳密處轉身難，轉後家風又覺寬。
黯黯舊山青落眼，渙然霜雪洗蓑寒。
偈頌二百零五首·其六八
作者：釋正覺
朝代：宋

不可得一，不可得異，我如是也彼如是。
兩莖眉現燄光身，百草頭揚祖師意。
歸雲誰使就青山，落華自得隨流水。
偈頌二百零五首·其六六
作者：釋正覺
朝代：宋

空劫威音前，別有一壺天。
御樓觀射獵，不是刈茅田。
偈頌二百零五首·其四
作者：釋正覺
朝代：宋

生也死也，不道不道。
只知憨狗怒逐塊，誰見死蛇驚出草。
著眼家林裏許看，不萌枝上春陽早。
偈頌二百零五首·其四〇
作者：釋正覺
朝代：宋

主中之主天中天，家勢金輪萬代傳。
退步不居尊貴位，借功却作誕生緣。
廓虛印上無瑕垢，明白機頭有轉旋。
劫數不能知壽量，湛存象外自綿綿。
偈頌二百零五首·其四七
作者：釋正覺
朝代：宋

忒團圞，不相瞞。
冬不寒，臘下看。
偈頌二百零五首·其四三
作者：釋正覺
朝代：宋

朔風拂旦吹秋過，時節薄寒宜就火。
拱默威音世外遊，放閑枯木堂中坐。
塵劫空時却有家，道環虛處元無我。
靈靈不昧寂而知，衣鉢少林分付可。
偈頌二百零五首·其四九
作者：釋正覺
朝代：宋

不習禪，不論義，鋪箇破席日裏睡。
想料上方兜率天，也無如此日炙背。
偈頌二百零五首·其四五
作者：釋正覺
朝代：宋

去時還復似來時，明月蘆華夜不迷。
轉棹又歸何處去，秋光目斷水天低。
偈頌二百零五首·其四八
作者：釋正覺
朝代：宋

一陣清霜，千峯寒色，裏許是誰看轉側。
家風克紹紹非功，撫背忽驚兒脫白。
偈頌二百零五首·其四四
作者：釋正覺
朝代：宋

青山不用白雲朝，白雲不用青山管。
雲常在山山在雲，青山自閑雲自緩。
偶成示衆
作者：釋正覺
朝代：宋

楊柳斜風力弱，芭蕉擊雨聲寒。
莫把見聞作對，誰將聲色相瞞。
傳上人丐鹽求頌
作者：釋正覺
朝代：宋

瀕海人居不事田，生涯清白是家傳。
雷鳴山麓潮橫雪，津出泥沙鹵泛蓮。
冰玉色承熬煉力，蕨薇滋藉合和緣。
舌頭妙有圓通眼，坐斷叢林五味禪。
全超不借借
作者：釋正覺
朝代：宋

霜重風嚴景寂寥，玉關金鎖手慵敲。
寒松盡夜無虛籟，老鶴移棲空月巢。
六代祖師畫像贊·五祖大滿禪師
作者：釋正覺
朝代：宋

奇女之兒，雙峯之嗣。
傳衣世稱乎妙齡，栽松我愧乎頹齒。
前後兩身，古今一心。
孤鸞風舞玻璃鏡，長鯨月輾珊瑚林。
鉢盂狤獠人將去，幾夜舂坊無碓音。
再和朱朝奉見寄
作者：釋正覺
朝代：宋

朅來林下人，挂冠脫朝綠。
身閒道愈尊，神靜碧照目。
落落我就璞，碌碌誰如玉。
欲學陶淵明，高情異浮俗。
白雲無定心，青山有奇骨。
肯從蓮社賓，共奏無絃曲。
佛生等一念，日劫詎延促。
傾蓋同故人，道存聊一矚。
出康廬渡江淮山拜諸祖塔道中作
作者：釋正覺
朝代：宋

澀舟沙水岸棱棱，岸上春泥深涴藤。
回首康山懷結社，真情祖室事傳燈。
子孫亹亹雪庭可，衣鉢繩繩舂屋能。
坐照少林牆面意，湛明心地瑩如冰。
初禪人持鉢求頌
作者：釋正覺
朝代：宋

佛事潛通興化門，用時斤斧莫成痕。
全機超出輪回際，一句拔除生死根。
凉吹洗磨煩袂暑，素蟾排逐夜臺昏。
鵝王引飲唯醇味，水乳斯分不我渾。
別五祖山悅衆
作者：釋正覺
朝代：宋

東山聚散亦夤緣，華吐芳姿柳鎖煙。
肯處根塵非一一，用時手眼恰千千。
塔中祖有相傳事，嶺外人元不會禪。
後日能來圓此話，未嫌敲枕喚春眠。
別洪山預和尚
作者：釋正覺
朝代：宋

般遊念未穩，又別住山人。
雁影水中字，雲心江上賓。
同條如是住，千里亦成鄰。
深翠一枝璽，腐紅五合陳。
回途登鳥道，華木故園春。
別滿首座
作者：釋正覺
朝代：宋

丹山鳳窟冷相依，慚愧如今羽翼齊。
雲外翔鳴同頡頏，林間啄步暫分携。
玉華銜處天容曉，珠樹棲時月影低。
引喙醴泉期後會，殆將新語濯塵泥。
別環首座
作者：釋正覺
朝代：宋

雪立空庭疇墮賓，丹山握手履芳塵。
石人破曉初移位，玉女羞明却轉身。
去意江湖頻挂夢，回頭棠棣一成春。
叢林衰色待膏沃，側耳風霆起蟄鱗。
別覺知藏
作者：釋正覺
朝代：宋

一從豆顆爆寒灰，頭角崢嶸頂目開。
碧玉盤中珠宛轉，瑠璃殿上月徘徊。
木人顧影當明去，石女披雲半夜來。
偏正功圓須轉位，入廛垂手類難該。
別鄒秀才
作者：釋正覺
朝代：宋

聲利明來若夢遊，肯迂征家宿雲棲。
情高素抱山樊志，性淡幽尋松石儔。
愛我家風清入眼，問伊時事默摇頭。
今朝送別還孤坐，空對爐煙篆字浮。
別陸尚書
作者：釋正覺
朝代：宋

千里同風德不孤，心秋覺月照空壺。
兩頭坐斷何生死，一點圓明異有無。
木馬寒嘶青草塢，泥牛春種白雲區。
見聞佛事誰迎背，用處全機道轉樞。
勤大師訪別作句贈之
作者：釋正覺
朝代：宋

若子能來過我門，端知良遂志彌敦。
微塵破處得經卷，萬象紛時空眼根。
與世支離誰惡意，怪人棱瘦自秋痕。
歸興定到家林穩，山月流明洗夜昏。
化上人持鉢乞頌
作者：釋正覺
朝代：宋

化事而今盡付君，歸來還我驗兒孫。
諸塵正受盛於鉢，一句含胡覆却盆。
別處見人知雪嶺，自家喫飯識雲門。
底心肯負檀那力，開發真機報施恩。
十月朔與法上人南谷行·其一
作者：釋正覺
朝代：宋

拖策鳴林遊興濃，要將丘壑醉青瞳。
黄華尚媚秋餘日，錦樹那禁霜後風。
轉岫虵行岐屈曲，斷崖虹卧水丁東。
誰慳劇味平生事，分付飲茶談笑中。
十月朔與法上人南谷行·其二
作者：釋正覺
朝代：宋

一筇雙屨征具簡，幽討勝友賓棲深。
與公半夜丘壑語，慰我平生麋鹿心。
倒榻雅成山水夢，落泉寒作絲桐音。
歸歟城寺禪膚粟，定是流想來家林。
南麓新居
作者：釋正覺
朝代：宋

山麓水濱竹木陰，我儂懶養靜居深。
一生自足淡中味，三際那收閒底心。
壑雲未成出岫意，松風能作下灘音。
十分清興與誰共，想有沃洲支道林。
即覺庵子中居士來訪妙峰之西既去作六言五首送之·其一
作者：釋正覺
朝代：宋

越境能來訪我，扶筇頗肖遊僧。
得與坐間語味，諒其胸底懷冰。
即覺庵子中居士來訪妙峰之西既去作六言五首送之·其三
作者：釋正覺
朝代：宋

欲下前時雪磴，重開向日風翎。
此去丁寧華鳥，莫來狼藉春庭。
即覺庵子中居士來訪妙峰之西既去作六言五首送之·其二
作者：釋正覺
朝代：宋

夢曉寒松挂月，心秋古井含津。
至道百家合轍，同風千里成鄰。
即覺庵子中居士來訪妙峰之西既去作六言五首送之·其五
作者：釋正覺
朝代：宋

世外道人有在，庵中瓶粟無儲。
過客未容空去，挽衣相與分蔬。
即覺庵子中居士來訪妙峰之西既去作六言五首送之·其四
作者：釋正覺
朝代：宋

歸來三徑春草，夢卧一團雨蓑。
白髮暗移玉燭，昏窗浄洗金波。
古上人出丐求頌
作者：釋正覺
朝代：宋

化門到處大千身，古鑑無塵谷有神。
方信相隨混不得，堂堂獨露是何人。
周秀才出家求頌
作者：釋正覺
朝代：宋

標心脫帽法丹霞，借力堂前剗草些。
塞上不須嗟失馬，杯中端欲斷疑蛇。
久懷甘露濯塵骨，將意叢林開覺華。
古渡雪蘆明月共，一壺秋色屬吾家。
和禪人發心丐開海田
作者：釋正覺
朝代：宋

檀度夤緣約遠尋，利他方稱出家心。
丐行端取叢林飽，耕縟不嫌泥水深。
地面丕平春種玉，波痕清淺月浮金。
栽田博飯吾家事，一段風規得老琛。
善友陸銓寫真請贊
作者：釋正覺
朝代：宋

野雲情態閒，秋山風骨瘦。
真照也默默而靈，湛存也綿綿而壽。
圓蒲曲木兮清白傳家，老鶴蒼松兮歲寒去就。
善應不觸
作者：釋正覺
朝代：宋

出門雲水任茫茫，相應相酬許當行。
一切時無第二念，雪峯於此謝靈光。
四料簡·人境俱不奪
作者：釋正覺
朝代：宋

十分花事屬歌喉，笑入芳塵爛漫遊。
皇道太平無忌諱，縱橫何處不風流。
四料簡·人境兩俱奪
作者：釋正覺
朝代：宋

罷奏笙篁夜欲闌，銀河光浸紫微寒。
星移月暗無消息，客散雲樓酒椀乾。
四料簡·奪人不奪境
作者：釋正覺
朝代：宋

懶問誰持造化權，門前春事正暄妍。
雨晴花色明如錦，風暖鶯聲滑似絃。
四料簡·奪境不奪人
作者：釋正覺
朝代：宋

厭餘客路忽思家，鬢髮春饒盡雪華。
月底路歧通著脚，歸心未穩隔煙霞。
四賓主·主中主
作者：釋正覺
朝代：宋

不動金輪萬德全，宸苔含月未排班。
當頭諱字寰中禁，誰敢依稀犯聖顔。
四賓主·主中賓
作者：釋正覺
朝代：宋

御樓吹角六街明，金馬將軍出禁城。
閫外化權良有準，不傷風物致昇平。
四賓主·賓中主
作者：釋正覺
朝代：宋

不戀經商利萬金，晚來古路問家音。
分明得報尊親健，爭奈難平喜懼心。
四賓主·賓中賓
作者：釋正覺
朝代：宋

平生心事結眉頭，滿面風埃鬢已秋。
大底出門無伎術，奈何今日路貧愁。
因覽仰山小釋迦語成唱道二首·其一
作者：釋正覺
朝代：宋

脫盡諸緣空不空，杳無邊表喻難同。
須知月蚌腸中物，體取雲犀角裏通。
建化何妨行鳥道，迴途復妙顯家風。
太平遊子歸來也，雲鬢霜眉內轉功。
因覽仰山小釋迦語成唱道二首·其二
作者：釋正覺
朝代：宋

一念全超曠劫初，玉人端坐白牛車。
往來歷盡傍參妙，回首途中物物渠。
因雪示隨行禪者
作者：釋正覺
朝代：宋

家家種玉滿區區，誰裹煙蓑細步趣。
千里同風休綴綴，十方一色尚拘拘。
夢醒光彩兩頭斷，坐穩身心三際無。
清白傳家衲僧事，其間轉處看工夫。
圓禪者求頌
作者：釋正覺
朝代：宋

枯歇身心百不思，湛圓自照劫空時。
妙明智鑑那留垢，虛廓靈機未度絲。
的的髑髏看活眼，堂堂塵剎用閒眉。
是須恁麽承當去，鼻孔纍垂識祖師。
塵上人出丐求頌
作者：釋正覺
朝代：宋

輕輕彈指便開門，百億門前百億身。
妙應因緣通處處，圓明箇事遍塵塵。
華間蜂採黄鬚蜜，柳上鶯傳青眼春。
歸日相呼滿鉢飯，一時分付飽參人。
夏安居日過實上人東軒時新竹浴雨因作句歌之
作者：釋正覺
朝代：宋

籜龍出叢林，脫錦露新綠。
昂藏引頭角，密密均節目。
娟然塵外姿，雲霧膩寒玉。
翠滿東窗陰，心眼掃惡俗。
虛靜頗道情，清癯見風骨。
惠我不老春，爲誰無絃曲。
葛陂蟄時事，第恐雷雨促。
不能留高閒，雙碧淡相矚。
夢齋求頌
作者：釋正覺
朝代：宋

香風華雨政紛紛，春困何妨聊曲肱。
三世佛相傳寐語，覺來無我壞兒孫。
大功不宰
作者：釋正覺
朝代：宋

吾家消息默中看，看處虛明霽月寒。
一色是功須轉却，石霜端要髑髏乾。
大寧悟長老寫師像求贊
作者：釋正覺
朝代：宋

眼睛活，髑髏乾，妙在離微轉處看。
魚潛水而秋痕愈碧，鶴卧松而月夢猶寒。
應呼之神居谷，隨色之珠走盤。
影響黏誰眉得用，斲泥餘地鼻無漫。
大明庵留偈
作者：釋正覺
朝代：宋

略彴橫門下轉流，挂窗山在屋檐頭。
大明古意是時節，霜夜月堂簾上鈎。
大陽道中
作者：釋正覺
朝代：宋

耿人胸次佳處，借力床頭古藤。
風樹葉頹淅淅，秋山骨瘦棱棱。
妙慧上人求頌
作者：釋正覺
朝代：宋

妙中有慧獨醒醒，歷歷機前自照靈。
老兔夢寒眠浄魄，真犀心醉得通星。
道遊剎剎參諸佛，智破塵塵出大經。
頑石點頭揮麈尾，坐間華雨一番馨。
妙湛大師求頌
作者：釋正覺
朝代：宋

妙則不粗，湛則不渾。
妙湛而照，瑩然亡痕。
雲山是主，水月無根。
瘦坐一默，虛融六門。
竅作風籟，華含春恩。
相承箇事，子子孫孫。
妙禪人出丐求頌
作者：釋正覺
朝代：宋

劫壺浩浩洗魔緣，妙處真觀自見前。
的的未萌明賓際，靈靈無得入深禪。
風摶海運鯤將蛻，月皎沙寒鷺不眠。
觸事投諧能轉變，何妨大浪駕空船。
姚道人乞頌
作者：釋正覺
朝代：宋

慈悲方便事，觸處有工夫。
應變隨聲色，團團盤走珠。
宗知客
作者：釋正覺
朝代：宋

虛明一念洗粉埃，眼在髑髏眉底開。
玉鳳銜華春不老，金雞喚月夢初回。
匣中古劍光干斗，壁上寒梭蟄破雷。
佛祖入廛成化事，那嫌榼𣜂鼻頭堆。
宗禪人出丐求頌
作者：釋正覺
朝代：宋

萬指生涯一鉢歸，叢林宗尚默無機。
道耕自信我寒槁，妙用相煩君發揮。
薜荔藩籬秋蔓衍，女蘿窗戶月依稀。
時時處處通消息，物象都盧入範圍。
宣和甲辰三月三日山谷寺偶成是時欲下長蘆也
作者：釋正覺
朝代：宋

溫風在山谷，青紫班芳妍。
浩然春公心，不作彼此偏。
其來初無像，榮事亦自然。
雲容淡如鶴，草色齊膩煙。
竹萌裹豹袴，蕨茁引兒拳。
盤箸富可喜，齒頰甘亦便。
山水濯塵念，風雲會前緣。
葦江懷道人，擁衆幾兩千。
頂門眼照世，胸中海吞川。
同雛丹山巢，羽成各翔遷。
而今欲住集，相見而忘年。
執鞭驅並駕，未愧無綵韉。
白鷗行作伍，水蔬對烹煎。
撫摩青石牛，不得陪高眠。
將趨皖口市，就買莎郎船。
回首謝諸祖，覺法吾所天。
慧燈耿不夜，心花芳枝聯。
後日兒孫輩，莫怪森羅前。
宣和甲辰歲開十日予欲束衣隨淮水東下錦官常禪人且合掌請語因留三絕·其一
作者：釋正覺
朝代：宋

麓華聯蕾破春紅，慚愧無私造化功。
誰怕滿頭椿歲月，要聽啼鳥說家風。
宣和甲辰歲開十日予欲束衣隨淮水東下錦官常禪人且合掌請語因留三絕·其三
作者：釋正覺
朝代：宋

恬然誰作去留心，月下滄波風過林。
相別相逢定何所，明明向道只如今。
宣和甲辰歲開十日予欲束衣隨淮水東下錦官常禪人且合掌請語因留三絕·其二
作者：釋正覺
朝代：宋

蔬腸那著一星愁，但覺春眠粥似稠。
夢外尋盟何處是，荻洲稚子綠排頭。
宿覆船山阻雨
作者：釋正覺
朝代：宋

枝筇同到覆船巔，暫寄筇枝借榻眠。
山水鈎簾知屬我，煙霞膩枕夢遊仙。
覺來笋窟投蔬筯，閒把華房入線編。
想像玲瓏巖下雨，春寒猶可卧羊氈。
寄大洪和尚
作者：釋正覺
朝代：宋

飲茶作別出蘿門，相送猶懷握手溫。
斷雁幾時歸綴字，浮萍隨處卧生根。
秋風窗外擁蘆雪，夢冷床頭墮月魂。
麈柄年來疲轉徙，却思紅顆共炊盆。
寄石湫童知縣
作者：釋正覺
朝代：宋

溪頭茅屋遠追陶，斗米而今懶折腰。
漢水丈人甘抱甕，箕山居士厭鳴瓢。
心秋霽月夜相照，鬢雪溫風吹不消。
身世曲肱分付夢，蘧隨蝴蝶到華條。
小師慧果丐鹽求頌
作者：釋正覺
朝代：宋

可中滋味欠些些，成就廬山笋蕨家。
丐事子行黄葦渡，盟心人在白鷗沙。
和羹戶戶俱煎鹵，掃雪村村欲沒靴。
味及衲僧初偃月，圓通只箇是生涯。
小師慧果馳書取雪峰真歇和尚
作者：釋正覺
朝代：宋

鳥窠閑口聊吹布，雪老低頭却入庵。
生死同條末後句，也應千里問同參。
小師智寬與國清作丐請語
作者：釋正覺
朝代：宋

入廛一鉢是生涯，來自寒山拾得家。
曉影玉鈎蘿戶月，春叢黄粉蜜房華。
午炊佛土香傳鼻，參飽雲門飯打牙。
准擬神通何處借，浄名居士住毗耶。
崇上人求默庵頌
作者：釋正覺
朝代：宋

默默中居底是庵，白槌上首乃同參。
深明鐵磨莫顛倒，真見末山非女男。
坐裏水天能湛湛，門前華雨任毿毿。
一言妙證超名相，不惜眉毛笑翠巖。
嵩山老人告行作六偈送之·其一
作者：釋正覺
朝代：宋

未能老養卧林麓，要乞優恩除髮鬚。
濯足滄浪歲寒事，終來清友石菖蒲。
嵩山老人告行作六偈送之·其三
作者：釋正覺
朝代：宋

嚶嚶鳥鳴如客情，行行柳眼向人青。
投心舊友春成物，汲水前溪月下瓶。
嵩山老人告行作六偈送之·其二
作者：釋正覺
朝代：宋

挽衣苦怪不我住，懷事乞成今乃時。
雷動定知開蟄戶，春寒無要勒華枝。
嵩山老人告行作六偈送之·其五
作者：釋正覺
朝代：宋

服像中情將有得，江湖底事勿相忘。
橘洲白鳥秋成伍，漁火蒓羹蓬底香。
嵩山老人告行作六偈送之·其六
作者：釋正覺
朝代：宋

應緣分影來池月，遊世無心出岫雲。
適意歸來尖屋底，蔬畦還與力鉏勤。
嵩山老人告行作六偈送之·其四
作者：釋正覺
朝代：宋

夢裏結憂三變事，覺來還喜一成春。
鶯華時節洗衰落，不信餘寒猶著人。
庚子冬二十八日天意晴和與止上人同南麓行橫岡轉流長作清響陰溪直木寒無悴容到竹林人家飲茶而還
作者：釋正覺
朝代：宋

雲麓勝處夙未到，清行興銳忘崎嶔。
誰無瘦杖少扶力，我與幽人同賞心。
壑津軟緣自宛轉，岸樹老碧長陰森。
溪西乞火煮茶去，竹裏人家齋磬音。
廓禪人幹田求頌
作者：釋正覺
朝代：宋

廓虛田地絕蓁荆，望斷玉壺冰鑑平。
素色依稀雲擁耒，練光片段月分耕。
意爲衲子延筇履，力丐檀那助飯羹。
將見金牛笑相喚，叢林氣像不多爭。
心上人乞食求頌
作者：釋正覺
朝代：宋

去去之人乞食心，春風浩蕩洗叢林。
松蹊香膩糝黄粉，竹塢清癯包玉簪。
炊甑分珠齋鉢滿，凈瓶汲月夜塘深。
歸來磨濯光明在，向道塵泥不涴金。
心知莊求頌
作者：釋正覺
朝代：宋

耕雲種月自由人，田地分明契券真。
黄獨將看炊作飯，白牛今已牧來純。
钁頭活計時時用，物外家風處處親。
禾黍十分秋可望，飽叢林漢著精神。
心禪人出丐求頌
作者：釋正覺
朝代：宋

將看秋早瘦風林，禾卷黄雲副丐心。
妙印手中那外物，虛空胸次不容針。
誰家落甑炊香雪，後夜歸船棹軟金。
洗足蒲團松石上，繞籬山水有清音。
恭鑑二禪人幹浴鑊求頌·其一
作者：釋正覺
朝代：宋

大冶鎔金入範看，不嫌口闊肚皮寬。
得來妙觸通身眼，浄放光明赤肉團。
衲子落成俱受賜，檀那相助許投干。
底心試問楞嚴友，道契圓通只箇般。
恭鑑二禪人幹浴鑊求頌·其二
作者：釋正覺
朝代：宋

範金爲鑊沸蘭津，分付楞嚴會上賓。
妙觸宣明渠具眼，纖塵不受我通身。
投諧冷暖渾忘水，迎合溫和似得春。
爐鞴相催成底器，量吞雲夢可斯人。
應禪人出丐求頌
作者：釋正覺
朝代：宋

應身隨處見塵塵，能順因緣不背真。
樹上虎頭呈伎倆，毛端師子顯精神。
平生自許得遊刃，投老難傳知斲輪。
香氣滿城燂鉢飯，叢林一洗浩然春。
應禪人開田求頌
作者：釋正覺
朝代：宋

飄飄捉杖出煙蘿，行丐身心遽許多。
針鼻細中投玉線，機頭密處度金梭。
應緣片片雲成雨，分照團團月在波。
底意周旋便回首，舊巢寒卧雪林柯。
應身
作者：釋正覺
朝代：宋

雙六盤中信彩贏，風行草偃月彎晴。
攔街截巷憨皮袋，彌勒何時不下生。
懷上人出丐求頌
作者：釋正覺
朝代：宋

胡床擁毳怯春寒，懷丐人行野雪乾。
風信入華披錦段，月魂墮水濯金盤。
浄名取飯亡多力，慈氏開門只一彈。
妙得其中佛受用，頭頭成見不相瞞。
成侍者求頌
作者：釋正覺
朝代：宋

真源不皺風，月兔影澄水。
枯情但恬如，默默飽禪味。
家風乃廓然，當年第一義。
機輪轉有方，萬化出彈指。
戚澤民從新正日供三僧求頌
作者：釋正覺
朝代：宋

君家炊飯辦蔬薇，日供畦衣三阿師。
海上浮杯登岸後，雲間飛錫過門時。
伊蒲塞作新香氣，賓度盧迎老白眉。
施受等心相稱可，月隨流水下春池。
投食山家
作者：釋正覺
朝代：宋

霜晨蔾杖起孤禪，乞食山家圖省緣。
斜徑順風鳴竹火，飛甍迷眼映松煙。
秋羹木鼈有真味，午飯樹雞無俗羶。
誰謂客床卧不穩，我無支遁買山錢。
折桂章首座近自雙泉來因作句與之
作者：釋正覺
朝代：宋

家林穩卧一巢雲，厭作梁家庵底賓。
折桂手舒寒觸月，銜珠眼合夢遊春。
庭除不見雨華鳥，麋鹿能來呼谷神。
五老芳鄰歸問訊，笑談相對白頭新。
拜芭蕉情禪師
作者：釋正覺
朝代：宋

來謁芭蕉大仰孫，要明圜相識躭源。
橫山煙雨洗秋骨，掠面溪風吹暑痕。
菖蒲葉瘦水石秀，枇杷樹密軒窗昏。
阿誰床頭柱杖子，乞我款曲尋雲根。
擬石牛與悟上人
作者：釋正覺
朝代：宋

阿牛純熱不鞭牽，卧向古源蒼樹邊。
春谷玉田看去種，雪山香草飽來眠。
背頭隆骨任豐載，鼻底流津大作川。
異路行行哮吼處，莫忘露地未萌前。
教禪人出丐求頌
作者：釋正覺
朝代：宋

歷歷樞中轉化機，出門氣象履芳時。
溪光麗濯紅錦段，風柳細撚黄金絲。
空空不礙渾亡我，處處相逢却是誰。
會得賓頭盧見佛，向人賣弄有長眉。
斜川道上望廬山三絕·其一
作者：釋正覺
朝代：宋

真味酣心倚瘦筇，蕭騷風嘯一蹊松。
無人共語圓通境，笑看雲吞石耳峯。
斜川道上望廬山三絕·其三
作者：釋正覺
朝代：宋

水從烏石山前轉，人在斜川岸上行。
寂漠柴桑古祠下，我來無酒酹淵明。
斜川道上望廬山三絕·其二
作者：釋正覺
朝代：宋

青山放足溪轉腰，蓑翁理網兒摇舠。
先生疇日騎魚去，岸上人家誰姓陶。
方上人持鉢乞頌
作者：釋正覺
朝代：宋

卷衣破曉下連城，意欲分炊往上方。
僧鉢飯歸三篾飽，蜂房蜜合百華香。
柳絲鶯友調唇滑，雲錦人家照眼光。
應變縱橫看伎倆，隨身干木慣逢場。
早發寧海壽寧道中過奉化
作者：釋正覺
朝代：宋

曉徑風香雨陣紅，鑿崖棱石上梯空。
勸歸鳥語春過半，投飯人家日正中。
山怪翠寒臺對偶，溪能柔碧剡相通。
楊華便是浮萍草，蹤迹又隨流水東。
春意漸深送客至山麓田舍來往道中復逢法上人因作數語以記所見云·其一
作者：釋正覺
朝代：宋

青桑柳暗山前路，麥脚含滋一鋤雨。
陽林桃是舊家春，冷眼靈雲合頭語。
春意漸深送客至山麓田舍來往道中復逢法上人因作數語以記所見云·其三
作者：釋正覺
朝代：宋

鳥拳花枝作春語，風日煥然晞宿雨。
水肥山翠木欣欣，芳事駢羅不容數。
春意漸深送客至山麓田舍來往道中復逢法上人因作數語以記所見云·其二
作者：釋正覺
朝代：宋

雲陣纖纖洗花雨，深竹新聞子規語。
青山白雲吾定居，枯腸那著歸思慮。
春意漸深送客至山麓田舍來往道中復逢法上人因作數語以記所見云·其五
作者：釋正覺
朝代：宋

隔年相逢瘦驚許，風立溪頭少時語。
緘情客上釣魚磯，四面垂雲一蓑雨。
春意漸深送客至山麓田舍來往道中復逢法上人因作數語以記所見云·其四
作者：釋正覺
朝代：宋

華蹊歸來鳥啼暮，庖舍炊煙卧風縷。
西窗舊有竹肋床，伸足曲肱成栩栩。
時司理求頌
作者：釋正覺
朝代：宋

浄磨心鑑絕遊塵，本際靈明自照神。
箇裏機回圓歷歷，化分百億大千身。
時禪人出丐求頌
作者：釋正覺
朝代：宋

老能碓下米無舂，一出相煩作變通。
陣陣香風看稻熟，番番時雨見年豐。
手携拍板傅大士，杖挂剪刀梁誌公。
妙應羣機真絕待，秋清河淡月行空。
普淵行者請頌
作者：釋正覺
朝代：宋

脫盡塵機真出家，平持心地是生涯。
法堂剗草墮僧數，舂屋傳衣聯祖華。
想變石頭山下虎，悟空弓影酒中蛇。
寒枯只麽清修去，佛種從今却較些。
景禪人求頌
作者：釋正覺
朝代：宋

混處還須轉側看，底時妙在一絲端。
閑雲卷雨秋空闊，明月流輝夜水寒。
棹破波光華細碎，夢驚蓬曉影團圞。
真機分應頭頭准，却出黄蘆把釣竿。
暉禪人丐鹽求頌
作者：釋正覺
朝代：宋

廬山淡薄已多時，誰與叢林洗敗姿。
爲愛海冰資菜味，不嫌春雨破華枝。
仙陀婆事行行辨，舜若多身處處宜。
快意截流船到岸，江頭風順看檣旗。
月禪人出丐求頌
作者：釋正覺
朝代：宋

一月在諸水，動隨來去舟。
分身能恁麽，到處恰相投。
湖海墮全璧，魚龍吞曲鈎。
歸來端可慶，俱得飽參休。
月禪人出丐求頌
作者：釋正覺
朝代：宋

踏雪到人家，投機的不差。
月魂通水脈，春信入梅華。
去覓炊香許，來寬束篾些。
上方分佛事，先我過毗耶。
朱幹辦求頌
作者：釋正覺
朝代：宋

磨洗紛塵百念秋，湛然源底未分流。
其間自照因緣外，水浄娟娟浮月鈎。
朱熙載作平陰令八十日致仕而歸
作者：釋正覺
朝代：宋

勇退歸來適舊遊，家林禾黍一成秋。
黄蘆雪照沙頭屋，明月波浮江口舟。
耕道誰從夫子後，逃禪今與老僧儔。
柴桑試問陶彭澤，風味真醇相肖不。
森禪人持鉢求頌
作者：釋正覺
朝代：宋

森羅萬象本同根，箇事虛通有化門。
歷歷當機元不爽，頭頭大用了無痕。
妙明田地傳家祖，參飽叢林委子孫。
緣就歸來牆面坐，秋空連水月黄昏。
榮上人發心知羅漢堂辦茶油事乞頌
作者：釋正覺
朝代：宋

這開夢覺底因緣，佛佛心同亡後先。
一點靈明三世外，十分妙凈萬機前。
琢磨自得叢林下，遊戲何妨百草顛。
塵剎縱橫俱化事，起家人只奮空拳。
機禪人出丐求頌
作者：釋正覺
朝代：宋

塵剎分身看化機，青煙幾處午家炊。
面牆坐照叢林事，持鉢丐緣雲水饑。
出谷鳥傳春次第，漾舟人愛月相隨。
歸來定有飽參句，笑解枯禪篾肚皮。
機禪人發心丐田
作者：釋正覺
朝代：宋

歷歷機梭看轉旋，衲僧手眼有千千。
將知白雪上方飯，出自黄雲負郭田。
溉灌流金溪口月，耕犂卷幕隴頭煙。
和泥合水誰家事，參飽元無分外禪。
次韻傳道者且遊落星院
作者：釋正覺
朝代：宋

風立沙根膚粟頑，冷涵星石水灣灣。
登舟欲濟軒窗底，扶檻政疑圖畫間。
雲拭山容蒼玉障，日浮江面紫金環。
回頭五老相招我，林友無嫌夜扣關。
次韻傳道者過香林
作者：釋正覺
朝代：宋

松烟竹藹細蹊通，清津白石寒瓏璁。
艾禪真是甘蔗種，香林再吹薝蔔風。
一溪冷引藩籬外，五老秀蹲懷抱中。
寫目軒窗意幽遠，淡然消息不雷同。
次韻真歇和尚圓覺經頌一十四首·凈諸業障菩薩章
作者：釋正覺
朝代：宋

證語由來把柄長，重重脫處雪加霜。
衆生相在猶流浪，壽命根除自息狂。
退骨龍能將雨去，蛻鱗鯤復得風翔。
郢人斲盡蠅泥也，方見元初鼻孔光。
次韻真歇和尚圓覺經頌一十四首·圓覺菩薩章
作者：釋正覺
朝代：宋

選場隨手取標毬，長短期中入社流。
覺後繩繩機自脫，悟來密密類難收。
十分飽足雪山草，一色渾成露地牛。
風掃水天塵翳盡，蘆華相照月明秋。
次韻真歇和尚圓覺經頌一十四首·大光明藏
作者：釋正覺
朝代：宋

衲僧撥轉鐵牛機，默耀靈通底是誰。
月兔影沉雲母地，海禽夢卧珊瑚枝。
韶陽佛法嫌饒舌，魯祖家風解惜眉。
端坐環中虛白處，縱經塵劫箇難移。
次韻真歇和尚圓覺經頌一十四首·威德自在菩薩章
作者：釋正覺
朝代：宋

門開三觀莫遲留，得路行行到始休。
鑑像照心無所住，樓鐘出礙有來由。
頂中具眼如天主，肘後分符似國侯。
應世度生遊幻海，月船風棹駕濤頭。
次韻真歇和尚圓覺經頌一十四首·彌勒菩薩章
作者：釋正覺
朝代：宋

癡根愛種力鋤除，一段靈明是舊基。
插草天人深會意，拈華尊者笑開眉。
魚行大士須珍重，布袋憨僧且伏惟。
處處鼻頭相撞磕，唯心境界你謾誰。
次韻真歇和尚圓覺經頌一十四首·文殊師利菩薩章
作者：釋正覺
朝代：宋

曼殊大士振真風，智洗無明去夙蒙。
眼翳纔消華自滅，靈光獨照妄還鎔。
木人步轉初歸位，玉女機回却借功。
綱領提持看手段，門門變態是神通。
次韻真歇和尚圓覺經頌一十四首·普眼菩薩章
作者：釋正覺
朝代：宋

誰從普眼道場來，天帝堂前珠網開。
徹底光明成一段，箇中清凈絕纖埃。
交羅理事真空觀，照破根塵不夜臺。
恰恰相應爾時節，陶家壁上起梭雷。
次韻真歇和尚圓覺經頌一十四首·普覺菩薩章
作者：釋正覺
朝代：宋

藥病相攻雙去難，心華開發自家禪。
天真歷歷非修證，日用堂堂豈授傳。
高步丹霄知得計，止啼黄葉信成權。
底時屑屑行泥滓，可笑蝸牛自涴涎。
次韻真歇和尚圓覺經頌一十四首·普賢菩薩章
作者：釋正覺
朝代：宋

儂家活計本天然，剎剎塵塵見普賢。
犀角一星蟾影透，神珠九曲蟻絲穿。
覺非漸次亡稜縫，幻自消鎔得混圓。
妙應通身無向背，古菱花不染媸妍。
次韻真歇和尚圓覺經頌一十四首·清凈慧菩薩章
作者：釋正覺
朝代：宋

覺了前前非處難，而今步步到長安。
色心㳷合無絲路，法性圓融沒許般。
箇事本來元脫灑，幾人到此出顢頇。
妄亡起滅功成也，應笑風旛動剎竿。
次韻真歇和尚圓覺經頌一十四首·總頌
作者：釋正覺
朝代：宋

木童吟處槁回春，箇裏莊嚴功德林。
垂手斷崖知路活，藏身空劫忌機沈。
未翻識浪無多子，不挂唇皮有一音。
佛祖契心言迹外，炷香清坐與追尋。
次韻真歇和尚圓覺經頌一十四首·賢善首菩薩章
作者：釋正覺
朝代：宋

陀羅尼句覺皇宣，一略聞名勝施緣。
端見髓心相付囑，莫將耳口作流傳。
頓機做處天飛電，大器任時海納川。
不是老婆情分切，肯留文字破尼乾。
次韻真歇和尚圓覺經頌一十四首·辯音菩薩章
作者：釋正覺
朝代：宋

妙圓單複絕中邊，五五機輪互換難。
絃管調來聲律合，梭絲織出錦文觀。
身心一一能分應，手眼千千不可謾。
似付鹽梅巖叟用，和羹無復見鹹酸。
次韻真歇和尚圓覺經頌一十四首·金剛藏菩薩章
作者：釋正覺
朝代：宋

黄金出鑛斷前疑，岸走舟安覺所欺。
動目是渠摇湛水，聚螢無我灼須彌。
翳消便見飛華盡，機迅將知擊電遲。
識得堆堆庵內主，外魔那得到藩籬。
次韻端楞伽與生首座
作者：釋正覺
朝代：宋

縛茨枯坐九江東，鏡像虛融方寸中。
舜若多身禪夜看，母陀羅臂用時通。
緣生誰兆有非有，寂照自知空不空。
道契觀音斯善應，蕭蕭竹雨雜松風。
次韻谷書記勝果院絕句
作者：釋正覺
朝代：宋

沙風漠漠卷煙湖，默默漁舟似有無。
五老回看更癡絕，渠應怪我得工夫。
次韻超然與折桂覺大師兼簡方丈老
作者：釋正覺
朝代：宋

束肚三條篾，恬然卧家林。
機深大仰寂，用捷長沙岑。
空壑溪鳴玉，疏筠月漏金。
東山師叔在，此道未浮沈。
欲渡長蘆與琛上人漁家詞·其一
作者：釋正覺
朝代：宋

岸樹藤繩欲解維，海門蒲席弄清吹。
舟不澀，興無涯，回首灊山煙翠姿。
欲渡長蘆與琛上人漁家詞·其二
作者：釋正覺
朝代：宋

一葦江頭老白眉，而今問訊慰相思。
風靜夜，月明時，滿眼寒光下釣絲。
歲開八日謁西溪真悟講師
作者：釋正覺
朝代：宋

雨華几席自清馨，茗碗初收篆縷青。
柔弄柳條風剪剪，冷濡梅蕊雪星星。
不嫌黄卷閑遮眼，有意微塵破出經。
思大氣吞三世佛，兒孫未到敗門庭。
江郎中求頌
作者：釋正覺
朝代：宋

浄治心地廓無垠，一段光明破夙昏。
撥轉機輪分化事，百千三昧見門門。
沖禪人與翠山出丐求頌
作者：釋正覺
朝代：宋

歸去家山雪未消，到時雪後翠棱高。
豁然直下斷三際，卓爾箇中抽一毫。
化鉢不妨遊幻海，虛舟何憚駕驚濤。
因緣成熟袖雙手，莫學吾家敗酒糟。
治塗田
作者：釋正覺
朝代：宋

棋局未散芭蕉仙，樵夫柯爛海成田。
長隄抗潮人得路，淡水沒脛牛加鞭。
天雲晚晴深似綺，禾稻日茂濃如煙。
白米軟炊供衆飽，心空選佛石頭禪。
泉州王道友捨簟乞頌
作者：釋正覺
朝代：宋

秋入眠床水一方，江湖風月坐來凉。
浮浮爽氣仙遊去，身在蒼煙白鳥行。
泐潭雲庵偶作
作者：釋正覺
朝代：宋

曦色雲庵半堵紅，霜林初暖鳥啼風。
下知人在蘿窗裏，瞑目爐薰百慮空。
津禪人出化盞橐乞頌
作者：釋正覺
朝代：宋

喫茶去語落諸方，聚首商量柄杷長。
相席是渠能打令，同塵輸爾解和光。
舌頭狤獠明無骨，鼻孔纍垂暗有香。
盞橐成來圓此話，儂家受用恰平常。
浮舟下淮訪龜山禪師
作者：釋正覺
朝代：宋

霜風獵獵掃平野，沙頭蓁翳浄如燖。
淮津斜轉龜山麓，雲漢微分雁塔尖。
籬落梅梢春點點，庭除松影月纖纖。
禪家況是不羈友，問訊勤來想未嫌。
浮舟之昌國謁韓克明知縣
作者：釋正覺
朝代：宋

南風帆腹飽，半夜渡滄津。
鯨海漾新月，仙山尋故人。
浪寒千里雪，烟暖十洲春。
來就昌黎語，良慚我效顰。
海上人知浴求頌
作者：釋正覺
朝代：宋

溫溫氣象半篙津，匏杓調和冷煖勻。
直得通身渾是水，端知赤肉了無塵。
風埃面目揩磨浄，丘壑形骸洗濯春。
妙觸宣明佛子住，首楞嚴會有斯人。
淵禪人出丐求頌
作者：釋正覺
朝代：宋

淵源徹底碧涵秋，誰道寒光凝不流。
轉盼蘆華與明月，更無一物礙船頭。
去來得妙，縱橫自由。
巨鼇犯餌快須掣，便是仙山墜也休。
清上人持鉢求頌
作者：釋正覺
朝代：宋

苕霅溪頭柳眼青，食時持鉢衆香城。
諸鄰定怪顛毛白，久客自憐心境清。
重念雪寒親麈語，無忘水暖走鷗盟。
飽叢林漢深相悉，笋蕨春山次第生。
湛禪人開田求頌
作者：釋正覺
朝代：宋

衲僧茲欲起家門，老牯鞭催泥水渾。
混處蹈翻明月影，轉時耕斷白雲根。
力田辛苦遵吾祖，炊飯馨香飽子孫。
底事既歸蒲坐穩，湛圓心鑑夙忘痕。
滿化士與圓通大衆出丐說偈送之
作者：釋正覺
朝代：宋

過門衲子上饒人，破我胡床默味真。
道活髑髏前有地，用沖赤肉上無塵。
盟心蘆笋白鷗社，夢眼華枝蝴蝶春。
滿著圓通無盡意，四衢處處主中賓。
牧童
作者：釋正覺
朝代：宋

水牯老行步穩，蓑郎癡歌笑繁。
物外初無塵滓，胸中別有丘園。
玉壺閣頌
作者：釋正覺
朝代：宋

風霜磨洗秋空清，月浴星河分外明。
默默玉壺中自照，家傳清白妙難名。
王承事寫真求贊
作者：釋正覺
朝代：宋

蒼棱羼顔，璠璵藴石而輝山。
老節歲寒，琥珀抱松而永年。
威音未興之際，混沌欲鑿之前。
叢林大義兮道尊百丈，剎海平潮兮月現三千。
我爲你說法，你爲我開田。
據坐松根石頭上，知音人信默心傳。
王觀察求頌
作者：釋正覺
朝代：宋

廓虛深浄裏頭看，一點至靈珠走盤。
默默通身明有眼，塵塵分應妙無瘢。
江湖浩浩月隨溜，華木欣欣春入端。
變化鯤鵬是時節，便乘羊角作風摶。
珊知浴求頌
作者：釋正覺
朝代：宋

妙觸宣明不洗塵，楞嚴會上悟心人。
潛鱗窟宅半篙水，枯木形骸一杓春。
涓滴量同法界性，髮毛垢浄虛空身。
南園應問聊彈指，用處綿綿谷有神。
甲寅春之海山雨後訪王淵明知縣
作者：釋正覺
朝代：宋

誰問春泥沒履牙，蘿門窈窕綠差斜。
幽芳松菊淵明徑，深秀溪山摩詰家。
默照佛燈寒不掉，對緣心鑑浄無瑕。
仍聞懶甚融居士，庭鳥幾番狼藉華。
登清凉三山亭
作者：釋正覺
朝代：宋

絮風花雨一春殘，未厭茲亭夜倚闌。
隱隱三山抱江月，清凉境界露松寒。
登祥雲庵謁東林明首座
作者：釋正覺
朝代：宋

伐木清哦癖在腸，握筇蒼磴履重霜。
玲瓏墮壑乳泉響，蕭瑟到門松吹香。
高寒夜雨凍一色，虛浄曉雲流五光。
社散荷枯有遺友，目青鬚髮半滄浪。
登雲庵
作者：釋正覺
朝代：宋

屠蘇對碧溪，霜草露幽蹊。
顧我丘壑醉，知誰塵土迷。
蘿門窺窈窕，雲磴履高低。
猿鳥未相棄，伴人煙樹棲。
登雲頂庵峽口倚杖說偈
作者：釋正覺
朝代：宋

雪梯陟雲頂，來尋壞衲師。
破峽水一脈，挂松月半規。
疏曠麋鹿性，厭飫丘壑姿。
眷言携不去，遲立倚筇枝。
真戒大師求頌
作者：釋正覺
朝代：宋

炷香坐羊氈，默默心住禪。
仙桂萌兔窟，神珠媚龍淵。
湛照自家事，出隨羣動緣。
應機分手眼，不翅有千千。
真身
作者：釋正覺
朝代：宋

一葉落時天下秋，不風流處却風流。
木人退步金繩斷，直下無機牽鐵牛。
禪人寫真求贊·其一七
作者：釋正覺
朝代：宋

寫出夢中身，你道真不真。
槁寒秋在眼，淵默醭生唇。
道環誰謂無象，空谷自來有神。
父子不傳些子妙，白首儂家老斲輪。
禪人寫真求贊·其一三
作者：釋正覺
朝代：宋

誰道物齊，俱亡品題。
欺唇一鼻直，蓋眼兩眉低。
大千同入印，三世未分畦。
斫額望之不及，擬心思也還迷。
禪人寫真求贊·其一八
作者：釋正覺
朝代：宋

畫手未相識，默心誰與知。
千峯斂雲脚，一月濯風漪。
牆面袖雙手，對緣橫兩眉。
驚龜之縮兮愧有其兆，逸鳥之翔兮情亡所羈。
禪人寫真求贊·其七二
作者：釋正覺
朝代：宋

棱眉眼自深，闊口笑吟吟。
崢嶸一片膽，疏豁十方心。
默默春回萬象，星星雪點孤岑。
恁麽來也兮，不用相尋。
禪人寫真求贊·其三七
作者：釋正覺
朝代：宋

老覺雪入鬢，凈若秋摩心。
寒枯坐曲木，緘默飽叢林。
氣韻寥寥兮風清山瘠，性靈湛湛兮月落潭深。
禪人寫真求贊·其三九
作者：釋正覺
朝代：宋

淵默之得，不可文墨。
流應之功，不可形容。
秋入野水，月行霽空。
影像名字，且喚天童。
禪人寫真求贊·其二五
作者：釋正覺
朝代：宋

野水秋自瘦，枯山春復肥。
胡床放得穩，默默坐亡機。
電流柄拂，雲入田衣。
位分偏正兮，道出離微。
禪人寫真求贊·其二四
作者：釋正覺
朝代：宋

喬喬楚楚，叢林規矩。
萎萎羸羸，枯木風姿。
宗乘壁挂口，師友雪生眉。
住山事拙束三篾，對月機鳴度一絲。
顛毛間白髮，眉睫裹青瞳。
食指一肩重，門風四壁空。
諸根亡偶宗家妙，萬慮不摇心匠工。
禪人寫真求贊·其五〇
作者：釋正覺
朝代：宋

畫工出脫它，精神較得些。
草不萌，藏香象。
匣無縫，吼青蛇。
春雷開衆蟄，暖律發千華。
想是平江人見笑，去年纔去又來耶。
禪人寫真求贊·其五一
作者：釋正覺
朝代：宋

雲樹蒼蒼，泉石鑿鑿。
倚杖坐其間，此心自空廓。
秋月濯滄溟，春風在林薄。
遊魚下藻玉溪寒，字雁沒煙天宇闊。
禪人寫真求贊·其五七
作者：釋正覺
朝代：宋

胡床小小身，握麈默而神。
喚醒曠劫之夢，瀝乾滄海之津。
霽空摩塵，風月重輪。
羣機活活物中眼，一點英英華上春。
禪人寫真求贊·其五八
作者：釋正覺
朝代：宋

覺之微妙，未痕朕兆。
徹造化之源，據生殺之要。
至虛而獨存，當明而隱照。
築築磕磕兮鼻孔纍垂，哆哆和和兮舌頭狤獠。
禪人寫真求贊·其八〇
作者：釋正覺
朝代：宋

家風貧自慚，面孔惡人嫌。
點漆之眼有角，截筒之鼻無尖。
顛毛寒覆雪，項癭暗消鹽。
說妙談玄兮遲鈍口觜，呵佛罵祖兮誑嚇閭閻。
禪人寫真求贊·其八五
作者：釋正覺
朝代：宋

虛而通，用而沖。
默遊量外，直照環中。
雲水一身瘠，家風四壁空。
相逢有知己，點指識渠儂。
禪人寫真求贊·其六
作者：釋正覺
朝代：宋

槁寒初不展家風，默默神遊透劫空。
百草頭邊興化事，自然秋色水天同。
禪人寫真求贊·其六〇
作者：釋正覺
朝代：宋

赤肉穿多孔，臭骨裹閑皮。
已是不著便，更將描畫伊。
一柄拂聊爲伴手，三世佛誰敢稱師。
鯨怒飲乾滄海水，月明爛爛珊瑚枝。
禪人寫真求贊·其六二
作者：釋正覺
朝代：宋

閒兮無寄，用也不痕。
月雖能現影，雲自不生根。
活卓卓諸塵莫混，明歷歷曠劫長存。
相隨鬧市堆中去，普光三昧發門門。
禪人寫真求贊·其六八
作者：釋正覺
朝代：宋

握筇之像，對機之身。
六根攝一處，三昧起諸塵。
蚌腸孕於月明之夜，蟄戶開於雷動之春。
箇般手段兮，分付善應之人。
禪人寫真求贊·其六六
作者：釋正覺
朝代：宋

說也說不破，畫也畫不成。
慷慨鼻氣通快，清閒眉棱覺輕。
靜不得像，動不流情。
十方三世無安處，歷歷諸緣頭上行。
禪人寫真求贊·其六四
作者：釋正覺
朝代：宋

天童比丘，還相識不。
白髮寒巖雪，青瞳古澗秋。
現身不墮類，分影也隨流。
它日果能窺頂相，晴雲似放去山頭。
禪人寫真求贊·其四三
作者：釋正覺
朝代：宋

說時不借口，用處不依身。
天寒絕飛鳥，潭凈無遊鱗。
點活眼，著精神，野草閑華自在春。
禪人并化主寫真求贊·其一〇
作者：釋正覺
朝代：宋

山覆雪兮一顛白，水深秋兮兩眼青。
卦爻初作象，皮骨自成形。
混沌已前之樸，陰陽未判之靈。
道傳不出世佛，義備勿開題經。
應兮雲月，用也雷霆。
有守而涵海鎮嶽，無羈而斷梗流萍。
禪人并化主寫真求贊·其一〇七
作者：釋正覺
朝代：宋

看看，心空骨寒槁木暖，未發髑髏津瀝乾。
秋入眼角，春生鼻端。
相呼相喚知音會，爲我門前倒剎竿。
禪人并化主寫真求贊·其一〇九
作者：釋正覺
朝代：宋

你是何人，緇衣裹身。
靜住天無四壁，機回月带重輪。
夢蝶境中閒有趣，露蟬胸次浄無塵。
相隨化事入廛井，百草頭上風煙春。
禪人并化主寫真求贊·其一〇六
作者：釋正覺
朝代：宋

四大無埃，五藴外來。
智慧尚歸父，因緣初不媒。
西山寒月下，東海夜潮回。
一一根塵妙觸事，千千手眼隨宜開。
衆生世界了如幻，影像那涴吾靈臺。
禪人并化主寫真求贊·其一一一
作者：釋正覺
朝代：宋

靜而純，湛而存。
海日珊瑚樹，巖松琥珀根。
家風傳父祖，事業付兒孫。
回途妙觸了機用，箇是百千三昧門。
禪人并化主寫真求贊·其一七一
作者：釋正覺
朝代：宋

白髮寒巖雪，青眸古澗秋。
身心明月磨田地，河漢清霜洗斗牛。
識金鍮，用錐鈎，萬化區分拄杖頭。
禪人并化主寫真求贊·其一七五
作者：釋正覺
朝代：宋

是箇人，欠精神。
家風青天沒四壁，事業白雲閒一身。
古澗之津，枯木之春。
水曲折而歸大海，華次第而趁芳辰。
禪人并化主寫真求贊·其一九二
作者：釋正覺
朝代：宋

披風兮崇丘，玩月兮方舟。
一身不羈兮太平時節，八紘無礙兮清白誰儔。
禪人并化主寫真求贊·其一二
作者：釋正覺
朝代：宋

妙傳乎真，轉側而神。
赤脚劫空歸去路，白頭借伴却來人。
無心分物我，何處著根塵。
煙柳鶯華鬧浩浩，太平時節大家春。
禪人并化主寫真求贊·其一五七
作者：釋正覺
朝代：宋

眼深眉長，口闊面黄。
秋月破夜色，古澗含秋光。
念萌自得出沒像，功轉不落偏正方。
拈起能來應機用，者回觸處露堂堂。
禪人并化主寫真求贊·其一五二
作者：釋正覺
朝代：宋

眉目古澗秋，鬚髮寒巖雪。
去就叢林出身，觸動葛藤生舌。
揚拂握拳，破關擊節。
霧變豹而草木光，雷趁蛟而山石裂。
禪人并化主寫真求贊·其一五五
作者：釋正覺
朝代：宋

木老春何晚，山寒秋最先。
淵默有佳處，湛存天地前。
靜亡所住，動解隨緣。
黄蘆淮上東西岸，明月渡頭南北船。
禪人并化主寫真求贊·其一八二
作者：釋正覺
朝代：宋

動若出山雲，止如居谷神。
無心千種用，有應十方真。
通氣相煩鼻孔，說禪不挂口唇。
誰知默默坐中意，長養曇華劫外春。
禪人并化主寫真求贊·其一六一
作者：釋正覺
朝代：宋

白髮半山雪，青瞳兩眼秋。
的的環中意，綿綿方外遊。
虛空說法何須口，萬像森羅自點頭。
禪人并化主寫真求贊·其一六三
作者：釋正覺
朝代：宋

顛毛如許白，面孔較些肥。
寒松偃蹇兮雪在頂，枯山癯瘠兮春添衣。
據床握杖，雷吼電飛。
光痕已露也，是誰見幾。
禪人并化主寫真求贊·其一六五
作者：釋正覺
朝代：宋

鼻似截筒長，目如點漆光。
據床握拄杖，河漢夜來霜。
雲山蒼蒼，水天茫茫。
爍迦羅，眼三角。
舜若多，身十方。
禪人并化主寫真求贊·其一四〇
作者：釋正覺
朝代：宋

秋山癯而清，秋水瘦而浄。
萬法自齊觀，一音還普應。
方圓之器著虛空，隨來隨與無餘剩。
禪人并化主寫真求贊·其一四九
作者：釋正覺
朝代：宋

清若松篁雪，虛明河漢秋。
深心老節歲寒事，穩放胡床默默遊。
禪人并化主寫真求贊·其一四八
作者：釋正覺
朝代：宋

山寒露風稜，水瘦褪沙痕。
劫空須到底，用妙不循根。
宗派誰傳衣鉢，他家自有兒孫。
禪人并化主寫真求贊·其七
作者：釋正覺
朝代：宋

身閒類莫收，心靜情不流。
片月自炯炯，孤雲長悠悠。
顛毛衰白高山雪，眉目寒清古澗秋。
把似春風些子妙，施於草木十方周。
禪人并化主寫真求贊·其三一
作者：釋正覺
朝代：宋

山寒带雪痕，春信入華根。
造化豈無柄，區分自有門。
出出沒沒也，俱承此恩。
禪人并化主寫真求贊·其三三
作者：釋正覺
朝代：宋

寒肩自高，饑眼較大。
烏藤瘦握拳，曲木默據座。
無言而獨靈，有唱而誰和。
秋摩水色兮清絕瘢痕，春入華枝兮妙亡程課。
禪人并化主寫真求贊·其三二五
作者：釋正覺
朝代：宋

鬚髮老而覆霜，心念浄而發光。
妙照混三世，幽靈空十方。
口吞諸佛而不爲大，舌拄梵天而不覺長。
剎塵無間說，鷗鳥不亂行。
平等是道，自然成章。
禪人并化主寫真求贊·其三二四
作者：釋正覺
朝代：宋

相承次第，皮肉骨髓。
形分古佛家，氣出阿祖鼻。
一根源既還，三昧塵全起。
坦坦蕩蕩平等心，煒煒煌煌自然智。
禪人并化主寫真求贊·其三五
作者：釋正覺
朝代：宋

舌頭肉一臠，口唇皮兩片。
有時說道談禪，忽地轟雷掣電。
萬機影銷，一色功轉。
本來無物鏡非臺，胡漢不痕何所見。
禪人并化主寫真求贊·其三八二
作者：釋正覺
朝代：宋

太行之雪春不消，黄河之月夜更饒。
家風許清白，身世自超摇。
離微器重，出沒機調。
光燄波瀾俱滿浄，珊瑚林樹漲高潮。
禪人并化主寫真求贊·其三八六
作者：釋正覺
朝代：宋

性成而不立玄微，智詣而難分是非。
天空雲澹泞，夜冷月依稀。
蝴蝶夢魂兮春晝飛而齊物，白鷗盟事兮夕陽卧而亡機。
禪人并化主寫真求贊·其三六一
作者：釋正覺
朝代：宋

曹洞宗乘，老難發興。
秋波摇眼角，春雪點眉稜。
一步跨空劫，孤心相續燈。
西母之桃兮秀結三千年實，北冥之鯤兮蛻翔九萬里鵬。
珊瑚枝枝撐著月，出格雲門跛脚僧。
禪人并化主寫真求贊·其三六七
作者：釋正覺
朝代：宋

清浄本然，和合因緣。
涅不緇而磨不磷，仰彌高而鉆彌堅。
隨之無後，迎之無前，空空空處亡中邊。
而今信手拈來用，頭尾相應正復偏。
禪人并化主寫真求贊·其三六三
作者：釋正覺
朝代：宋

妙而不有，空而不無。
坐寒床下板，步轉劫前壺。
返色光初發，知音德不孤。
流長信是盈科水，盤走端如受影珠。
禪人并化主寫真求贊·其三六二
作者：釋正覺
朝代：宋

心心絕緣，了了亡年。
吞佛空三世，披經等大千。
妙觀智出礙，韶晝春無邊。
齊物竹床蝴蝶夢，雙飛栩栩華風顛。
禪人并化主寫真求贊·其三四
作者：釋正覺
朝代：宋

衰髮半白，笑面微紅。
野水秋無像，叢林春有功。
華繁粉夢蝶，天遠沒飛鴻。
借問分身幾許，相隨南北西東。
禪人并化主寫真求贊·其三四三
作者：釋正覺
朝代：宋

形容老癯，鬚髮雪敷。
體明千劫眼，性靜萬機樞。
變通自古門門活，伎倆而今恰恰無。
一指頭禪隨處用，拈來百草俱胝俱。
禪人并化主寫真求贊·其三四五
作者：釋正覺
朝代：宋

拄杖倚床，默而成章。
夜月通犀角，秋空沒雁行。
清寫芭蕉雪，秀盛芙蓉霜。
青原價問廬陵米，會有知音句廝當。
禪人并化主寫真求贊·其九五
作者：釋正覺
朝代：宋

眉目十分，精神一段。
巖高雪釋遲，木老春來緩。
古澗明月賓，青山白雲伴。
借光何處不分身，剎剎塵塵誰解喚。
禪人并化主寫真求贊·其二〇六
作者：釋正覺
朝代：宋

天蒼蒼而雲閒，水深深而月寒。
妙一點之自得，縱四辯以奚殫。
禪人并化主寫真求贊·其二一七
作者：釋正覺
朝代：宋

毗盧之口鬧嘈嘈，普賢之身閑飄飄。
理無不備，事不相饒。
小舟點點浮煙水，柔柳垂垂映竹橋。
禪人并化主寫真求贊·其二一五
作者：釋正覺
朝代：宋

天庭寬而祖宗光，地閣闊而兒孫昌。
中間鼻孔自家底，出氣通快渾不妨。
坤六短，乾三長。
飽叢林漢休雌黄，今年蠶食兩葉桑。
禪人并化主寫真求贊·其二一六
作者：釋正覺
朝代：宋

目瞳秋炯炯，顛髮雪毿毿。
飯塞肚皮飽，茶湔舌頰甘。
齪家有彩，機事無堪。
白牯釐奴却知有，而今贏得放癡憨。
禪人并化主寫真求贊·其二七〇
作者：釋正覺
朝代：宋

眼冷眉長，鼻直氣快。
彼彼常不輕，門門觀自在。
寂光而無中，妙用而無外。
誰怕肉團礙世界。
禪人并化主寫真求贊·其二七一
作者：釋正覺
朝代：宋

智明而藏，浄極而光。
四大蛇非蟄，六窗猴不忙。
因緣仍善應，機用更優長。
覿面相逢出思議，自然隨處露堂堂。
禪人并化主寫真求贊·其二七三
作者：釋正覺
朝代：宋

雪洗寒岩兮山林氣清，秋生煙水兮江湖色明。
猶浄鏡兮對諸像，似空谷兮隨諸聲。
遊戲因緣三昧用，自然轉處不留情。
禪人并化主寫真求贊·其二七五
作者：釋正覺
朝代：宋

真非真，假非假。
是影是形，成幻成化。
根門隨處拽得回，聲色自然騎與跨。
耕翻海月之泥牛，遊遍春陽之木馬。
禪人并化主寫真求贊·其二三六
作者：釋正覺
朝代：宋

岩岩之骨兮山癯，靡靡之姿兮水腴。
心無住而乃久，德有鄰而不孤。
虛空說法，頑石聽徒。
互換證明還了了，何煩佛祖費工夫。
禪人并化主寫真求贊·其二三四
作者：釋正覺
朝代：宋

髮鬚衰白而霜雪益深，肌膚蒼老而松桂剝皴。
四十餘年而窮通一默，百千三昧而遊戲諸塵。
禪人并化主寫真求贊·其二九
作者：釋正覺
朝代：宋

看看，變態毫端。
春風不泮顛毛雪，秋色自摩眸子寒。
笑添面孔兩眉展，參飽肚皮三篾寬。
禪人并化主寫真求贊·其二五〇
作者：釋正覺
朝代：宋

天之空兮星斗寒，海之縮兮潮波還。
推月之蟾止三脚，養霧之豹窺一斑。
拈出門門問相識，知音點頭應不慳。
禪人并化主寫真求贊·其二五七
作者：釋正覺
朝代：宋

雲水之身，叢林之人。
眉毛長蓋眼，鼻孔直欺唇。
等閑西院兩聲錯，急快雲門一路親。
不肯割城還奪璧，相如肝膽抑强秦。
禪人并化主寫真求贊·其二五五
作者：釋正覺
朝代：宋

天童之師，頂雪頷絲。
三篾住山計，孤藤橫膝時。
潭寒秋到早，空闊月行遲。
提起宗家無字印，門門何處不相宜。
禪人并化主寫真求贊·其二五八
作者：釋正覺
朝代：宋

兀然而然，湛存象先。
曹溪昧橫畫，少室還默傳。
體不匿而了了，用不勤而綿綿。
得麟角兮石頭足，捋虎須兮林際顛。
壁上如今謾撐起，知音自然聞說禪。
禪人并化主寫真求贊·其二八〇
作者：釋正覺
朝代：宋

畫者不相出脫，轉見面皮醜惡。
蜂採百華春不饑，兔飲長河夜不渴。
無事而禪，待緣而作。
一機一警誰與知，百發百中絃銜筈。
禪人并化主寫真求贊·其二八四
作者：釋正覺
朝代：宋

顛髮山雪，眶瞳水秋。
月白濯河漢，霽寒摩斗牛。
韶意千華裏，光風百草頭。
如幻三昧兮，妙得優遊。
禪人并化主寫真求贊·其二六八
作者：釋正覺
朝代：宋

識得本真，不隨生滅。
霽雲磨空，秋波濯月。
禪人并化主寫真求贊·其二四
作者：釋正覺
朝代：宋

稜稜之山早雪，淵淵之水先秋。
靜也虛谷之應，動也閑雲之流。
自憐方外專默，誰與環中至遊。
禪人并化主寫真求贊·其二四二
作者：釋正覺
朝代：宋

雲無心而不羈，谷有應而相宜。
寂住通感，圓明了知。
性汪洋而海有受，氣突兀而山不移。
百年身後所須物，問取南陽忠國師。
禪人并化主寫真求贊·其二四五
作者：釋正覺
朝代：宋

雪髮霜髭，古岩阿師。
坐寒空劫眼，機活用時眉。
文殊靠倒維摩詰，帝釋仰贊須菩提。
如今喫飯下堂去，誰敢等閑欺石梯。
禪人并化主寫真求贊·其五一
作者：釋正覺
朝代：宋

依樣畫胡盧，相逢識也無。
蹉過了豐城埋劍，覷得破合浦還珠。
禪人并化主寫真求贊·其五三
作者：釋正覺
朝代：宋

身兮芭蕉，口兮葛藤。
雪乞人天飯，光傳佛祖燈。
機活作春像，念冷摩風稜。
金針玉線兮，誰我繩繩。
禪人并化主寫真求贊·其五二
作者：釋正覺
朝代：宋

髮白寒山有雪，眼深秋井澄波。
混沌鑿那亡大道，崑崙源自發長河。
一笑十方三世事，不妨隨處薩婆訶。
山高早雪，水深先秋。
功勳極處退一步，黑白前時贏一籌。
相隨來也還知否，南北東西得自由。
禪人并化主寫真求贊·其五八
作者：釋正覺
朝代：宋

老態垂垂，歲月浸欺。
半頭生白髮，瘦骨裹黄皮。
情閑用而活，句妙默而知。
河闊斗寒雲靜夜，天無四壁風披披。
禪人并化主寫真求贊·其八七
作者：釋正覺
朝代：宋

浄智而昭昭，體空而寥寥。
天心河淡月欲下，松頂雪寒春未消。
三世遷流兮彈指可斷，萬年長久兮一念全超。
恁麽來也，順風上潮。
禪人并化主寫真求贊·其八四
作者：釋正覺
朝代：宋

像兮非真，真兮非像。
妙明四大之前，自出諸緣之上。
不把一字之心傳，有吞百川之器量。
隨方普應而不虧，的的夜光而在掌。
禪人并化主寫真求贊·其六七
作者：釋正覺
朝代：宋

看看，氣味歷艱難。
百城心膽老，三篾肚皮寬。
秋晚長河淡，霜清北斗寒。
哆哆和和兮休嫌冷語，點點閃閃兮定遭熱謾。
禪人并化主寫真求贊·其六二
作者：釋正覺
朝代：宋

浄而純中無一塵，純而浄中有萬應。
眼睛明，鼻孔正。
更將折筯攪滄溟，令彼龍魚知水爲命。
禪人并化主寫真求贊·其六八
作者：釋正覺
朝代：宋

霜縑寫病姿，寒木得春遲。
山居自肯束三篾，塵立每煩顰兩眉。
牛頭不懶，虎頭不癡，箇事十成還自知。
飯塞饑腸衣補破，不妨唧溜出家兒。
禪人并化主寫真求贊·其六六
作者：釋正覺
朝代：宋

不寒不枯而秋頹，不浄不垢而春來。
神虛而應，機發而回。
分身慈氏，合掌善財。
彈指作聲兮樓閣門開。
身心清恬，面目冷嚴。
煙巢寒翠棲鳥夢，風漪綠浄遊魚潛。
蕩蕩兮眺聽自妙，閒閒兮聲色不黏。
禪人并化主寫真求贊·其四〇
作者：釋正覺
朝代：宋

暗而明，虛而盈。
水天秋色共，月晝夜潮平。
無在不在，無生不生。
諸塵隨起倒，萬化得縱橫。
默默大全兮壁挂閑口，堂堂正受兮誰黏惡名。
禪人并化主寫真求贊·其四〇一
作者：釋正覺
朝代：宋

龜兮蓍兮，祛執决疑。
師兮範兮，扶斜理差。
定徹其底，慧窮其涯。
箭撞筈破，珠旋影隨。
禪人并化主寫真求贊·其四〇二
作者：釋正覺
朝代：宋

默成其性，慧潤其定。
虛應六窗，觀通三徑。
善巧開權，觸機墮穽。
怪殺者僧，藥多成病。
禪人并化主寫真求贊·其四一〇
作者：釋正覺
朝代：宋

跡像而無，純全而有。
陰陽不測之神，生滅不到而壽。
十方界聊現半身，三世佛不消一口。
只箇山形拄杖子，與君觸處相隨走。
禪人并化主寫真求贊·其四一六
作者：釋正覺
朝代：宋

鼻直口四方，眉低眼三角。
默默句難傳，深深誰轉脚。
入掛樹之壺，天地能闊。
得爛柯之棋，黑白未錯。
如今更不囊藏，到處隨宜著落。
禪人并化主寫真求贊·其四一四
作者：釋正覺
朝代：宋

山光寒點雪，水色冷磨秋。
肝膽古鑑浄，身世浮萍流。
罔象而珠得，亡牛而刃遊。
瑞鳳入網兮連鼇上鈎，箇般手段兮老不傳休。
禪人并化主寫真求贊·其四二一
作者：釋正覺
朝代：宋

鑑之現像，谷之藏神。
六門隨萬彙，三昧入諸塵。
月通犀角暈，華到蜜房春。
歷歷之機果明了，更嫌何處不相親。
禪人并化主寫真求贊·其四二六
作者：釋正覺
朝代：宋

白髮蒼顔，三篾住山。
開眼不覺曉，靜坐不知閒。
善應全機用，靈明入道環。
而今相伴塵中去，榆葉青錢莫我慳。
禪人發心丐席求頌·其一
作者：釋正覺
朝代：宋

萬指相從作正觀，出求卧席著蒲團。
恬處歛雨野雲薄，湛若磨風秋水寒。
卷去猶知鼻頭痛，坐來方信髑髏乾。
蘆花明月阿誰事，人在江湖把釣竿。
禪人發心丐席求頌·其二
作者：釋正覺
朝代：宋

吉祥長者草茸茸，香軟登機棱路通。
卷去若人呈己事，得來與我展家風。
默遊兩岸雪蘆外，瘦坐五湖煙水中。
未許春眠夢蝴蝶，大方引步劫壺空。
禪人發心幹鐘乞頌
作者：釋正覺
朝代：宋

木落空山霜，夜樓時一撞。
隨風度林嶺，喚月到蘿窗。
響應虛傳谷，聲飛不礙江。
夢回天意曉，蝴蝶失雙雙。
禮大陽明安塔道中得句
作者：釋正覺
朝代：宋

佳處軫遊念，芒鞋筇杖俱。
溪寒卧虹餓，路暗垂雲腴。
岡樹鳩呼雨，田家雞告晡。
此心亮誰語，三繞石浮屠。
禮明安塔二偈·其一
作者：釋正覺
朝代：宋

老阿師卒無嗣，石浮屠立有年。
丁寧金針玉線，慚愧鸞膠鳳絃。
禮明安塔二偈·其二
作者：釋正覺
朝代：宋

石床冷卧禪虎，階蕪秋跳草蟲。
有念耿懷陳事，無言凄立西風。
立春後五日次本上人韻
作者：釋正覺
朝代：宋

雪繞樓欄同楚些，梅將青子柳柔柯。
山林臭味入新語，風月膺胸遵古科。
夢付曲肱春困甚，乞如駢拇老閒何。
雨師雷伯情多妬，收拾陶家壁上梭。
端禪人丐鹽求頌
作者：釋正覺
朝代：宋

紅爐焰裏結冰霜，收拾儂家妙有方。
舌本要資雲水味，鼻端相助蕨薇香。
掃歸茅舍閒堆雪，坐照金盤浄發光。
去去道人成底事，芳滋許我沃枯腸。
端禪人開田乞頌
作者：釋正覺
朝代：宋

衲僧田地有來端，底意相携出問檀。
春塢耕開雲錦曉，月津劃破練光寒。
飽期束肚三條篾，功就移身百尺竿。
恰恰相投看規矩，谷聲鑑像一般般。
符十五郎求頌·其一
作者：釋正覺
朝代：宋

塵勞排遣廓而明，靈照心空合未萌。
妙盡源窮成本得，從來等佛與衆生。
符十五郎求頌·其二
作者：釋正覺
朝代：宋

圓虛裏許得真遊，離水犀通一點秋。
機應無私登鳥道，妙同明月靜隨流。
籜庵頌
作者：釋正覺
朝代：宋

玉龍退殘鱗，編庵事枯兀。
禪棲錦鳳巢，道履霜蟾窟。
飲茲明月津，濯彼微塵骨。
五葉少林春，家風未湮沒。
純白禪人求頌
作者：釋正覺
朝代：宋

明月蘆華未得如，清光自照本來虛。
十方坐斷須拈帽，一色功圓要放鋤。
轉背石人歸位後，擡頭玉馬過關初。
塵塵剎剎見身相，方信曹山井覷驢。
網要頌（《五燈會元》卷十三作「偈」）三首·金鎖玄路
作者：釋正覺
朝代：宋

交互明中暗，功齊轉覺難。
力窮忘進退，金鎖網鞔鞔。
能仁仁長老寫師像求贊
作者：釋正覺
朝代：宋

大圓鏡性，平等智心。
老兔卧寒兮清炯炯明月之窟，長鯨𩥇海兮光漾漾珊瑚之林。
千里雪翻波渺渺，百川潮漲水深深。
鵬摶鯤，蛻殻子。
和鶴鳴陰隨應還，游刃相逢有賞音。
自廬山折桂旛竿原下望彭蠡湖握杖過前山僧舍說偈
作者：釋正覺
朝代：宋

木落山骨瘦，水退沙痕隆。
漁舟弄江日，一葉浮軟紅。
眼底事不俗，道人心若沖。
旛竿頭進步，雲水展家風。
與傳道者
作者：釋正覺
朝代：宋

殘毳編衣裹槁形，胸中底事獨醒醒。
亡機沖應用時妙，活眼冷窺虛處靈。
語秀錦雲春片段，氣清梅雪曉零星。
而今功盡牛頭懶，華鳥不來風掃庭。
與充維那
作者：釋正覺
朝代：宋

機梭未動若爲顔，一點虛靈入道環。
明月光中窺自己，白雲影外到家山。
金鼇轉側夜潮落，玉馬嘶鳴春信還。
得手應心無不可，脫然時事豈相關。
與初禪人
作者：釋正覺
朝代：宋

洞下家風虛一著，白牛耕斷青山脚。
而今何處不逢渠，鼻孔纍垂相撞磕。
阿剌剌，始信從來無縛脫。
與因典座
作者：釋正覺
朝代：宋

胸中行脚事分明，親見芙蓉綴晚英。
黑馬踏霜元不迹，白魚吹水了無聲。
投機曾弄無須鎖，出手相扶折脚鐺。
去米去沙還未可，要須偏正竝頭行。
與天池信長老
作者：釋正覺
朝代：宋

晚歲叢林鬧葦麻，可中著眼辨龍蛇。
行當五路我能事，坐斷孤峯渠作家。
佛法從來如嚼蠟，朋儔此去似團沙。
音書不寄思惟盡，千里同風却較些。
與孫宣教
作者：釋正覺
朝代：宋

作別江頭五載餘，海邊相訪未嫌迂。
山林意與世幾絕，丘壑姿逢秋更癯。
約我道耕新活計，輟君詩戰老工夫。
兒婚女嫁誰家事，居士有心從馬駒。
與嵩禪人
作者：釋正覺
朝代：宋

烏石嶺頭相見，長生路上常逢。
正是遊山時節，落華芳草蒙茸。
與昌國善友
作者：釋正覺
朝代：宋

駕潮舟澀岸頭沙，得與巖僧款語些。
夢付莊周窗外蝶，疑醒樂廣酒中蛇。
夜堂莫怪雲慳月，春嶠將知雨促華。
想像舊山歸去路，照門新錦眼迷家。
與李居士
作者：釋正覺
朝代：宋

枯禪胸底洗餘紛，一點虛明湛若存。
剎剎塵塵成浄土，華華葉葉發靈根。
無心頗肖雲爲潤，有照渾如月破昏。
舒卷縱橫俱在我，箇人真得總持門。
與杲侍者
作者：釋正覺
朝代：宋

道吾當年不肯道，漸源中路沒商量。
先師靈骨今猶在，無用扶鍬上法堂。
與楷知倉
作者：釋正覺
朝代：宋

米坊能者較些些，七百僧中獨作家。
半夜傳來衣有據，機前收得鏡無瑕。
祖師只麽閑舂碓，若子如今莫撒沙。
古井先秋念枯冷，金繩釣出玉蝦蟆。
與法上人南谷過黄氏居·其一
作者：釋正覺
朝代：宋

淡煙蒼樹水濺濺，黄氏初平已得仙。
滿地癡羊不收拾，夕陽零亂繞籬眠。
與法上人南谷過黄氏居·其二
作者：釋正覺
朝代：宋

亂石深雲尋野泉，老儂怪我地行仙。
鍾情山水醇於酒，今夜竹床成醉眠。
與演侍者
作者：釋正覺
朝代：宋

白鷗定怪盟事寒，杖蔾投社不多難。
葦風華雪秋著岸，船月蓬霜夜轉灘。
丘壑身心徒役夢，江湖臭味賦遊般。
它時衣外傳來物，喚得回頭倒剎竿。
與白表白
作者：釋正覺
朝代：宋

密室分燈光焰焰，空壺著月影沈沈。
誰言古殿今無佛，只在其時來梵音。
與福州滿禪人
作者：釋正覺
朝代：宋

而今別後記丁寧，曹洞家風句未形。
月滿鳳林寒不夢，年深龜殻灼猶靈。
沈沈莫觸蛇頭毒，的的須明犀角星。
便與放開聊展手，那時相見望州亭。
與簡禪人
作者：釋正覺
朝代：宋

虛明道洗壯心秋，畦服蒙顱下板頭。
定起要看星漢兔，回機失却雪山牛。
與腖禪人
作者：釋正覺
朝代：宋

白蘋風作江頭秋，青鳥夢隨沙水流。
清興十分蓬上月，滿船載入蘆華洲。
斯適意，去來休。
六鼇合負歸來也，煙浪雪飜收釣鈎。
與觀禪者
作者：釋正覺
朝代：宋

豁浄虛通入覺場，體前一段本來光。
孤禪恰恰如擔板，默照明明似面牆。
秋光蘆華兩岸雪，夜寒桂月一船霜。
迢迢象外行歸路，雁字低低正夕陽。
與諾侍者
作者：釋正覺
朝代：宋

夢回茶碗手親扶，雅意溈山轉道樞。
自喚主人酬一諾，誰違尊者應三呼。
死生到日還能否，辜負當年是有無。
妙得古人行履處，了無些事作工夫。
與輔禪人
作者：釋正覺
朝代：宋

方遊捋遍虎髭鬚，空劫壺中探有無。
風月滿頭功未轉，江山入骨病難扶。
針投芥粒機非爽，絃續鸞膠道不枯。
歸去叢林看儀羽，丹山出處九包雛。
與辨庵主
作者：釋正覺
朝代：宋

夾山鈎上得芳鱗，不作當年棒喝嗔。
直向劫前分手眼，端能化外撥機輪。
是須眉底有筋漢，方契寰中無舌人。
徹照自宗知細密，任從天下樂忻忻。
與黄道友
作者：釋正覺
朝代：宋

人頭膏火底心休，來預林儔默默遊。
犀暈成時月魄夜，雁行斷處霽容秋。
百年分付三椽下，萬象崢嶸一指頭。
歸去懶融無伎倆，庵前華鳥莫相求。
舉侍者求頌
作者：釋正覺
朝代：宋

秋風濯煩骨，日日覺清省。
相與事枯禪，所養飽正命。
老蟾浴星河，魂魄明耿耿。
真味入誰腸，但知百念冷。
航海之寶陀訪真歇師兄·其一
作者：釋正覺
朝代：宋

至人親見古觀音，化迹今居海上岑。
煙機外分青嶂骨，水天中見白雲心。
潮痕擁岸棱棱雪，月魄浮波爛爛金。
根境一如能所斷，圓通遊踐法門深。
航海之寶陀訪真歇師兄·其二
作者：釋正覺
朝代：宋

得得來尋真歇兄，孤舟揚檝順潮行。
重聯斷雁雲中字，遠赴閒鷗沙上盟。
新味清油燣紫菜，古方淳蜜漬黄菁。
海山只箇供盤筯，一段家風不世情。
良禪人幹田求頌
作者：釋正覺
朝代：宋

良田一片望無涯，曠古相傳佛祖家。
四至町畦誰作伴，中心樹子自開華。
示人鎌樣秋雲卷，催牯鞭聲春日斜。
收拾歸來付耕事，衲僧氣味較些些。
芭蕉道中
作者：釋正覺
朝代：宋

雨暗岡頭客路，炊煙山裏人家。
映水竹雞聒聒，飄風字雁斜斜。
華亭顧道友兒女俱出家求頌
作者：釋正覺
朝代：宋

兒兒女女著袈裟，留得閑身且在家。
不作丘坑看覺地，當鉏薈蘙種曇華。
深藏北斗端能許，吸盡西江始較些。
三界脫然亡影像，浄名居士好生涯。
蒙禪人丐麥求頌
作者：釋正覺
朝代：宋

杖頭挂鉢丐丹丘，力破清貧一點憂。
紅雨幾番華事老，黄雲萬頃麥家秋。
對緣手眼通身是，應物機輪轉處幽。
歸理韶陽餬餅話，肚皮束篾飽齁齁。
蔣新臣秀才告別作句送之
作者：釋正覺
朝代：宋

雪屋高寒能我過，疏梅清秀雪林柯。
不慳屈宋楚人語，來試宗雷蓮社科。
後會說盟如有以，此行洗念入無何。
春風遲立欄干曲，白雪樓前船弄梭。
虛禪人發心丐田
作者：釋正覺
朝代：宋

虛廓襟懷作丐遊，機緣處處定相投。
開田大義聊舒手，得意忘言暗點頭。
白牯耕回山月曉，金刀剪斷野雲秋。
長連趺坐通身飯，一飽分明百不憂。
行月大師求頌
作者：釋正覺
朝代：宋

霽明夜永月行空，破暗真光默默中。
一點至靈虛且應，十方圓鑑照而沖。
床頭爐篆浮寒紫，壁上龕燈對冷紅。
箇裏宗乘消息在，蒲團紙帳舊家風。
行通善友求頌
作者：釋正覺
朝代：宋

明白家風月洗霜，道人寒夜坐繩床。
安身誰效兔三窟，返照自如龜六藏。
疑若蛇弓蟠酒醆，妙同蜂蜜得華房。
默遊宛轉臻元極，虛廓無涯步大方。
衛進可寺丞臘月二十九日招我以蔬飯從容勝集其居之西一堂榜曰六湛意六處休復同一湛然且求語因作偈云
作者：釋正覺
朝代：宋

風瀾未作見靈源，六處亡功體湛存。
諸法性空方得座，一彈指響頓開門。
寒梅籬落春能早，野雪櫺窗夜不昏。
萬像森羅心印印，根塵超豁妙無痕。
觀知殿化殿堂燈油求頌
作者：釋正覺
朝代：宋

廣堂清白照蒲團，相續真燈未許殘。
寂默無聲閑口醭，光明不掉寸心寒。
蓮開似對秋波淺，夢覺渾疑曉漏乾。
十法界身流影事，自他交徹鏡中看。
解兄之雪峰禮本師
作者：釋正覺
朝代：宋

南山去見雪峯師，古澗寒泉瞪目時。
徹底無痕才識己，轉身有路復名誰。
子歸父處那求顧，雲向山來不待吹。
西舍機鳴聊織錦，梭臍陰陰細飛絲。
解首座職事書記相招以偈力辭
作者：釋正覺
朝代：宋

原鴒能作歸呼音，暮風墮葉秋在林。
路沙漠漠水潏潏，夜色冉冉山陰陰。
坐冠多士自省短，挽袂乃友相知深。
乞與高閒償夙歉，閉門穩卧舒疲心。
訪楊才叔不遇留偈齋舍
作者：釋正覺
朝代：宋

呼筇起寂下雲居，寒麓回春尋友于。
煙染草芒三徑暗，雪晞麥脚一鉏濡。
欲求真語滌塵想，那畏峭風生粟膚。
不見詩郎歸悵怏，清癯時對石菖蒲。
訪黄給事承往寶陀禮普門大士留偈
作者：釋正覺
朝代：宋

泛舟誰畏海門津，丈室來尋彼上人。
麈語欲求青眼舊，友心未爽白頭新。
黄家羊卧藩籬晚，梅氏仙遊島嶼春。
餬餅饅頭看手段，觀音妙智在塵塵。
謝通講師五偈·其一
作者：釋正覺
朝代：宋

得得客來窺大方，松間目擊揖歸堂。
秋橫兩眼瞳人碧，雲擁三衣梔子香。
奪席胸襟君隗礧，愕鄰鬚髮我滄浪。
竹床相對夜深語，河漢濯磨星斗光。
謝通講師五偈·其三
作者：釋正覺
朝代：宋

慰心佛氏未蕭條，卓卓緇林有俊髦。
知見香熏舌本利，名言垢浄眼棱高。
錦雲脚踏冷修月，仙嶠牽頹閒釣鼇。
良遂肯從麻谷後，聲光矯矯壯吾曹。
謝通講師五偈·其二
作者：釋正覺
朝代：宋

五月人間膏火煎，清風麈對有夤緣。
點頭頑石能明證，借口虛空解講玄。
隨類佛身分百億，出塵紅卷等三千。
未閑相約蒲禪穩，作別又趨華雨筵。
謝通講師五偈·其五
作者：釋正覺
朝代：宋

乞食因循答教遲，想能心照未相疑。
三年約友共連璧，千里同風那隔絲。
鞭笋嫩黄出泥土，槿華寒紫裹藩籬。
雨驅暑去晚明霽，來雁門頭字脚垂。
謝通講師五偈·其四
作者：釋正覺
朝代：宋

一昨書來約見過，遲留行李未成那。
梨黄棗赤秋如許，髮白眉龐老奈何。
相伴採薇雲膩襪，不嫌伐木雨濡蓑。
對床默默香摇篆，霽月夜窗懸女蘿。
資聖庵欲過圓通
作者：釋正覺
朝代：宋

我初浮舟濟九江，幽尋蘭若山蒼龍。
王摩詰畫倚欄檻，謝靈運詩開綺窗。
艾禪高談肖琢玉，法身雅論非枯樁。
夢回便是圓通路，月冷上方鐘一撞。
超然居士得得問道於寶峰祥禪師且欲歸歌長篇以謝予偕其行見挽以和漬筆說句繼之
作者：釋正覺
朝代：宋

門門通徹長安道，信手拈來還恰好。
脚跟踏著趙州關，丈六金身一莖草。
我初相會箇中人，法法圓通見懷抱。
杖屨追隨來道場，不學癡禪事關掃。
青山白雲一徑通，行行鳥道誰尋討。
寶峯師是馬馰兒，相得而今恨不早。
吸盡西江居士龐，喚回豎指俱胝老。
泥牛力耕空劫春，木人捧出形山寶。
罷捋虎鬚歸去來，荆棘林中任起倒，午日麗天光杲杲。
趙學士求頌
作者：釋正覺
朝代：宋

身前身後獨靈靈，一切如來出此經。
歇盡狂心便相見，水秋天浄月亭亭。
身裏出門
作者：釋正覺
朝代：宋

放曠還來荆棘林，倒騎牛自醉吟吟。
誰嫌煙雨鬧蓑笠，祇箇虛空不掛針。
退天童上太守吳學士
作者：釋正覺
朝代：宋

三椽五合不求餘，汩汩營營笑拙疏。
妄立是非徒喻馬，樂同彼此解觀魚。
洗霜骨出山宜瘦，答響神藏谷應虛。
莫涴人間名字垢，身雲心月本如如。
送仝座主歸上黨·其一
作者：釋正覺
朝代：宋

月兔含清欲噴霜，客懷陳習作歸翔。
雖云掃盡名言垢，我笑熏成知見香。
聚石爲徒頭易點，悟空能講義難量。
到家握麈隨宜說，莫對餘機揮界方。
送仝座主歸上黨·其三
作者：釋正覺
朝代：宋

夜明簾外月天霜，衲子還家機事忘。
枯木吟雲須內照，死蛇含毒更隄防。
聞琴起舞飲光習，放鏡迷頭演若狂。
好是重來斲蠅翼，祖師鼻孔要生光。
送仝座主歸上黨·其二
作者：釋正覺
朝代：宋

覺海長鯨作蛻翔，青天端以背磨光。
胸中浩浩吞雲夢，眉際津津秀太行。
靜榻每來成友語，孤筇它往咽人腸。
後將訪我先傳雁，爲薙別來三徑荒。
送修街坊出丐
作者：釋正覺
朝代：宋

海上鼇峯裹綺霞，梅仙朋舊有生涯。
清眠夢落三山月，和氣吹成一縣華。
去駕風舟尋長者，來分甑飯入吾家。
待君歸掃餘疑膜，杯影垂弓不是蛇。
送傳道者歸省母氏·其一
作者：釋正覺
朝代：宋

夜來霜嚇橘臍黄，乞與歸人懷冷香。
到日跨門須轉却，白頭不是本生娘。
送傳道者歸省母氏·其二
作者：釋正覺
朝代：宋

妙盡功圓轉處幽，若人真解倒騎牛。
雨蓑風笠舊行李，適意明明百草頭。
送僧歸撫州
作者：釋正覺
朝代：宋

不肯雲林伴冷凄，疏山歸謁矮闍梨。
非枯樁句如明白，會要重來摩伏犀。
送僧歸豫章省親
作者：釋正覺
朝代：宋

賓繭風枝夢不寧，夜堂思對老人星。
一心歸去事萱草，千里相求鳴鶺鴒。
樹樹丹楓金墮葉，叢叢黄葉雪浮汀。
西山秀骨濯秋雨，窗戶卷簾分遠青。
送元上人過長蘆
作者：釋正覺
朝代：宋

阿祖江濱插葦枝，叢林蕃茂果臻斯。
師門昆仲知名舊，緣法東西得面遲。
沙上盟寒鷗怪晚，屋頭字草雁來時。
月明古渡清鋪練，千里同風不隔絲。
送圓上人之龍舒·其一
作者：釋正覺
朝代：宋

赤頭老師無揀擇，灊峯染翠吳塘碧。
明明萬法入齊觀，豁浄絲毫元不立。
送圓上人之龍舒·其二
作者：釋正覺
朝代：宋

道人歸作山下賓，霜筇笋屨飄孤雲。
到時春滿石牛谷，蔬蕨是誰相與分。
送嵩上人住庵·其一
作者：釋正覺
朝代：宋

世間塵雜長人癭，歸卧蘿龕霜月影。
裏許離微妙轉功，玉壺夜汲瑠璃井。
吾家語味嚼枯硬，醉飽回來雙眼冷。
雲水明明得自由，六門事外誰關屏。
送嵩上人住庵·其三
作者：釋正覺
朝代：宋

燒痕笋蕨富登春，誰解看承庵內人。
天供異華功未盡，龍吟枯木病難泯。
夜禪終作寒蟬蛻，晝卧何妨倦鳥伸。
後日重來勘諸祖，阿誰鈎上赤梢鱗。
送嵩上人住庵·其二
作者：釋正覺
朝代：宋

禪腹須來竹篾纏，好看水牯自耕田。
布單不賣三千里，樹耳誰疑二十年。
一句合頭尊旅會，十方坐斷正偏圓。
它時投杖來相訪，且莫窮忙空豎拳。
送平禪人歸鄂渚
作者：釋正覺
朝代：宋

浮舟春水作歸征，家有良田可飯羹。
久客回翔雲一點，舊巢卧看月三更。
人猜我住尖頭屋，爾去誰扶折脚鐺。
爲問巖頭窮鬼子，當時何似此時生。
送廣禪人
作者：釋正覺
朝代：宋

溫風促客下雲嶺，觸處無心即道遊。
得坐會當明變豹，出門須解倒騎牛。
衝煙筇入青蘿徑，載月船回白鳥洲。
中外夷猶功迹絕，㳷然天水一成秋。
送從上人馳書至京西
作者：釋正覺
朝代：宋

衲帔蒙頭自照人，月明堂上轉機輪。
肯傳千里鶺鴒語，要作十分棠棣春。
雪嶺同風當日事，石頭束篾舊時麟。
家林歸卧長連穩，滿眼清光不見身。
送慧禪人往上江糴麻米·其一
作者：釋正覺
朝代：宋

石霜拈處最分明，萬萬千千一粒生。
歸日飯香穿鼻吼，相呼作舞下堂行。
送慧禪人往上江糴麻米·其三
作者：釋正覺
朝代：宋

解開篾束肚皮寬，子去誰憂甑釜寒。
雲水相迎船到岸，飽叢林事不相瞞。
送慧禪人往上江糴麻米·其二
作者：釋正覺
朝代：宋

雲門糊餅趙州茶，裏許明明著得些。
公案見成知味底，一千二百衲僧家。
送慧禪人往上江糴麻米·其五
作者：釋正覺
朝代：宋

去去西江趁便風，丁寧底意語龐公。
歸來定是通身飯，直下人人識己躬。
送慧禪人往上江糴麻米·其四
作者：釋正覺
朝代：宋

蘆華明月水茫茫，激箭風舟破冷光。
親到廬陵酬米價，那時開口便相當。
送明專使
作者：釋正覺
朝代：宋

廓落無依合太虛，行行何處不逢渠。
功回冷眼雙眉底，照盡橫身曠劫初。
大仰默知東寺意，玄沙明上雪峯書。
將歸束肚三條蔑，鈯斧相隨到處居。
送智首座還鄉
作者：釋正覺
朝代：宋

顛毛垂雪墮清貧，卧久風林夢轉身。
一境妙明還就父，六門虛應却來人。
凉秋月兔流魂瑩，湛水雲龍蛻骨陳。
家法兒孫須力振，此行未可腐賓賓。
送月上人歸鄉
作者：釋正覺
朝代：宋

西風木落山露骨，秋月在水波濯魂。
客意歸卧四明麓，三世佛從禪口吞。
大千俱壞我不壞，三六相昏渠不昏。
劫空照見造化種，回首應物亡塵根。
送淵上人
作者：釋正覺
朝代：宋

朱絲不用挂燒桐，一曲新豐爲送公。
後夜老松風籟靜，皋禽不見月巢空。
送照禪人之湖南
作者：釋正覺
朝代：宋

衡岳迎秋翡翠瘦，瀟湘漾風瑠璃皴。
夜船載月急如箭，歸去來兮休問津。
送緣上人持鉢
作者：釋正覺
朝代：宋

緣丐人間一錫飛，蒼巖煙膩雪初晞。
風絲未許鬧禪眼，雲錦將看落化機。
自勉叢林供食鉢，誰嫌塵土翳征衣。
歸來僧飽上方飯，相伴春山歌采薇。
送覺禪人
作者：釋正覺
朝代：宋

明月堂虛客不留，衡湘秀處賦清遊。
回途復妙無遺影，天水從來一樣秋。
送通禪者之襄陽
作者：釋正覺
朝代：宋

疏巢凄冷卧西柯，夢覺歸思遽許多。
風雨江頭亂雁字，家山塢外懸漁蓑。
白楊村落龐居士，青石浮圖藴大哥。
倦倚蒼松坐凉夕，兔推明月下星河。
送金上人之水南
作者：釋正覺
朝代：宋

裏許由來懶荷擔，百草頭上何廉纖。
半夜對月笑拍手，不見噴霜三脚蟾。
劫空有句妙如許，公去誰余對眉語。
後見太平堂上師，敢煩爲我分明舉。
送願上人歸鄉
作者：釋正覺
朝代：宋

溪頭買船歸鄂渚，一櫂清風夜蟾午。
行盡韶山半月程，白雲兒就青山父。
巖頭老子末後句，此到將知問不語。
無縫塔前風色高，洞然不隔絲毫許。
丁寧此去快須回，吾家之子要全才。
不坐兩頭明暗路，偏中歸去正中來。
阿呵呵，胸次風流知幾何。
送鹿門宗席頭
作者：釋正覺
朝代：宋

吉祥草織禪家供，一片瑠璃滑無縫。
門掩鱗鱗水不流，窗含冉冉雲初凍。
坐寒風月蒲蘆秋，睡足江湖鷗鳥夢。
而今卷處追昔人，隱隱猶懷鼻頭痛。
遊司真洞
作者：釋正覺
朝代：宋

桃華濯錦春水寒，洞門窈窕玉勾欄。
三峯擁翠雲吞屋，九井揚波雪濺壇。
象帝先身元老語，谷神後事阿誰觀。
羽郎清瘦髮半白，待乞安期五色丸。
遊雲棲院作偈與住山琛老禪
作者：釋正覺
朝代：宋

紫霄峯頂金浮屠，風鈴揚音鬧蒼虛。
玉欄中地穩行道，雲磴下林新葺廬。
江山懷抱富不惡，霜月軒窗清有餘。
老眼寒青伴耶舍，炷香心醉竺仙書。
遊龜山和何學士
作者：釋正覺
朝代：宋

一宿曹溪今乃時，永嘉想見未忘茲。
如何淮風遏行色，不得扶杖相參隨。
斯須佳惠玩珠璧，璨然傾瀉胸中奇。
詞鋒明銳許誰敵，禪悅清酣還我追。
約君入社背時事，種藕著華春滿池。
道在金蘭端未艾，回頭閱世真兒嬉。
過則上人庵
作者：釋正覺
朝代：宋

歸來蘿蔦挂煙蓑，釣月耕雲倦也那。
山上山下吞佛語，溪東溪西牧牛歌。
廿年樹耳亡疑著，一箇拳頭得用麽。
做盡平生閑伎倆，赤鱗無奈甕虀何。
過王彥與郊居
作者：釋正覺
朝代：宋

晨露晞時桑柘，宿雲歛處溪山。
摩詰畫圖未卷，淵明農事初閒。
過般若庵
作者：釋正覺
朝代：宋

重軒瘦立曲欄頭，島嶼青微冷枕流。
望眼解隨沙水轉，賞心真與岸雲浮。
平分野色連延屋，點破江光相趁舟。
般若空宗深得義，森羅元不礙人休。
過虎頭巖
作者：釋正覺
朝代：宋

空巖儼若虎頭蒼，雲膩巖前草木光。
竹吐錦萌春雨飽，松含黄粉野吹香。
石床蟠足散征倦，道境洗心聊坐忘。
投飯上方蘭若去，未能癡學顧長康。
道禪人發心幹田乞頌
作者：釋正覺
朝代：宋

道人欲乞一囊錢，爲我成褫負郭田。
淺水駕牛披曉月，深雲下耒破春煙。
力耕妙用吾家事，坐照真機自己禪。
寄語檀那好相助，年年長得飯僧緣。
還南麓舊居。
作者：釋正覺
朝代：宋

枝藤結伴得遊娛，懷習難寧尋舊居。
雲水夢思孤榻穩，山林眼味四窗虛。
秋衣未絮怯繁雨，午飯無鹽甘軟蔬。
老境端來償底志，道同巢鳥與淵魚。
鄰月堂求頌
作者：釋正覺
朝代：宋

畦衣我是出塵人，卜築高堂與月鄰。
床上金刀香剪桂，篋中玉斧冷修輪。
寒癯破夢無嫌病，清白傳家不愧貧。
門外潮平船著棹，點頭老兔靜分身。
針線貫通
作者：釋正覺
朝代：宋

峩峩青山著秋瘦，毛髮凋減風骨舊。
白雲乃子久相依，清風借力扶出岫。
人間雨足便歸來，澹泞寒明同去就。
箇中消息妙不傳，白雲無心青山壽。
錢郎中寫真求贊
作者：釋正覺
朝代：宋

勝浄明心，混融古今。
河漢之氣清秋闊，牛斗之光寒夜深。
機歷歷兮錦梭吐緒，道綿綿兮玉線聯針。
月漾珊瑚海，春回薝蔔林。
法法變通手段，塵塵出礙胸襟。
明鏡誰嫌差別像，空山自答合同音。
鑑維那求月堂頌
作者：釋正覺
朝代：宋

桂轂誰將玉斧修，風簾收卷許相留。
虛明窗戶不知夜，清白身心長濯秋。
鶴夢巢寒松挂壁，魚驚波動水浮鈎。
胡床瘦坐摇香篆，浄照壺中一默遊。
門裏出身
作者：釋正覺
朝代：宋

無位真人赤肉團，大千沙界著毛端。
明明不借他家事，用處全功祇箇般。
雨夜宿龍門曉登靈光臺禮佛眼塔
作者：釋正覺
朝代：宋

一躍龍門適舊懷，棱棱浪級向人開。
洗塵雲陣澆華雨，借力天衢破蟄雷。
略彴駕溪桃水滿，浮屠瘞骨玉山頹。
欲知佛眼無遮障，須到靈光不夜臺。
雨晴偶作示禪者
作者：釋正覺
朝代：宋

快雨快晴寒食近，崢嶸芳事趁佳辰。
弄風柳絮疑成雪，滿地榆錢買得春。
雷吐英英茶爪露，暖班茁茁蕨拳伸。
桃華眼鬧隨蝴蝶，誰似靈雲識故人。
雪晴寄劉殿撰
作者：釋正覺
朝代：宋

半氈半幅一羌床，寒淡家風肖老龐。
容易著身藏北斗，等閑開口吸西江。
龕燈梵夾香摇几，茅屋禪蒲雪照窗。
方外友於思對麈，隱人胸次作舂撞。
雪竇中巖夜坐
作者：釋正覺
朝代：宋

哀猿叫落中巖月，野客吟殘夜半燈。
此景此時誰會得，白雲深處坐禪僧。
雲上人持鉢乞頌
作者：釋正覺
朝代：宋

雲水千僧共默耕，煩君乞食出山行。
蕨薇夜雨萌寒麓，桃李春風織錦城。
空谷一呼同響應，圓珠衆色合光明。
上方此去分香飯，爲我先須見浄名。
雲上人持鉢求頌
作者：釋正覺
朝代：宋

雲林風雪暮纖纖，滴瀝寒聲曉斷檐。
一點丐心盟杖屨，十分化事入鎚鉗。
霽光如拭月無礙，華錦落機春不嫌。
百億分身遍塵剎，見聞蕭灑孰相黏。
靈上人丐鹽求頌
作者：釋正覺
朝代：宋

熬煉渠經幾度難，炎炎爐鞴裏頭看。
可中皓色從來瑩，直下滄溟吸得乾。
力展家風排淡薄，妙將滋味破辛酸。
道人意滿期歸也，雪擁茅檐不覺寒。
頌古一百則·其一
作者：釋正覺
朝代：宋

一段真風見也麽，綿綿化母理機梭。
織成古錦含春像，無奈東君漏洩何。
頌古一百則·其一〇
作者：釋正覺
朝代：宋

年老成精不謬傳，趙州古佛嗣南泉。
枯龜喪命因圖象，良馬追風累纏牽。
勘破了老婆禪，說向人前不直錢。
頌古一百則·其一一
作者：釋正覺
朝代：宋

森羅萬象許崢嶸，透脫無方礙眼睛。
掃彼門庭誰有力，隱人胸次自成情。
船橫野渡涵秋碧，棹入蘆花照雪明。
串錦老漁懷就市，飄飄一葉浪頭行。
頌古一百則·其一七
作者：釋正覺
朝代：宋

秤頭蠅坐便欹傾，萬世權衡照不平。
斤兩錙銖見端的，終歸輸我定盤星。
頌古一百則·其一三
作者：釋正覺
朝代：宋

言衣半夜付盧能，攪攪黄梅七百僧。
臨際一枝正法眼，瞎驢滅却得人憎。
心心相印，祖祖傳燈。
夷平海岳，變化鯤鵬。
只箇名言難比擬，大都手段解翻騰。
頌古一百則·其一九
作者：釋正覺
朝代：宋

不起一念須彌山，韶陽法施意非慳。
肯來兩手相分付，擬去千尋不可攀。
滄海闊，白雲閑，莫將毫髮著其間。
假雞聲韻難謾我，未肯模胡放過關。
頌古一百則·其一二
作者：釋正覺
朝代：宋

宗說般般盡强爲，流傳耳口便支離。
種田博飯家常事，不是飽參人不知。
參飽明知無所求，子房終不貴封侯。
忘機歸去同魚鳥，濯足滄浪煙水秋。
頌古一百則·其一五
作者：釋正覺
朝代：宋

老覺情多念子孫，而今慚愧起家門。
是須記取南山語，鏤骨銘肌共報恩。
頌古一百則·其一八
作者：釋正覺
朝代：宋

狗子佛性有，狗子佛性無，直鈎元求負命魚。
逐氣尋香雲水客，嘈嘈雜雜作分疏。
平展演，大鋪舒，莫怪儂家不慎初。
指點瑕疵還奪璧，秦王不識藺相如。
頌古一百則·其一六
作者：釋正覺
朝代：宋

是與不是，好看棬。
似抑似揚，難兄難弟。
縱也彼既臨時，奪也我何特地。
金錫一振太孤標，繩床三繞閑遊戲。
叢林擾擾是非生，想像觸髏前見鬼。
頌古一百則·其一四
作者：釋正覺
朝代：宋

覿面來時作者知，可中石火電光遲。
輸機謀主有深意，欺敵兵家無遠思。
發必中，更謾誰。
腦後見腮兮人難觸犯，眉底著眼兮渠得便宜。
頌古一百則·其七
作者：釋正覺
朝代：宋

癡兒刻意止啼錢，良駟追風顧影鞭。
雲掃長空巢月鶴，寒清入骨不成眠。
頌古一百則·其七〇
作者：釋正覺
朝代：宋

豁落亡依，高閑不羈，家邦平貼到人稀。
些些力量分階級，蕩蕩身心絕是非。
是非絕，介立大方無軌轍。
頌古一百則·其七三
作者：釋正覺
朝代：宋

清白門庭四絕鄰，長年關掃不容塵。
光明轉處傾殘月，爻象分時却建寅。
新滿孝，便逢春，醉步狂歌任墮巾。
散髮夷猶誰管系，太平無事酒顛人。
頌古一百則·其七九
作者：釋正覺
朝代：宋

玉人夢破一聲雞，轉盼生涯色色齊。
有信風雷催出蟄，無言桃李自成蹊。
及時節，力耕犁，誰怕春疇沒脛泥。
頌古一百則·其七二
作者：釋正覺
朝代：宋

凍眠雪屋歲摧頹，窈窕蘿門夜不開。
寒槁園林看變態，春風吹起律筒灰。
頌古一百則·其七五
作者：釋正覺
朝代：宋

圓珠不穴，大璞不琢，道人所貴無稜角。
拈却肯路根塵空，脫體無依活卓卓。
頌古一百則·其七八
作者：釋正覺
朝代：宋

胡餅云超佛祖談，句中無味若爲參。
衲僧一日如知飽，方見雲門面不慚。
頌古一百則·其七六
作者：釋正覺
朝代：宋

佛祖髑髏穿一串，宮漏沈沈密傳箭。
人天機要發千鈞，雲陣煇煇急飛電。
箇中人，看轉變，遇賤則貴貴則賤。
得珠罔象兮至道綿綿，遊刃亡牛兮赤心片片。
頌古一百則·其三
作者：釋正覺
朝代：宋

雲犀玩月璨含輝，木馬遊春駿不羈。
眉底一雙寒碧眼，看經那到透牛皮。
明白心超曠劫，英雄力破重圍。
妙圓樞口轉靈機，寒山忘却來時路，拾得相將携手歸。
頌古一百則·其三〇
作者：釋正覺
朝代：宋

壞不壞，隨他去也。
大千界句裏了無鈎鎖機，脚頭多被葛藤礙。
會不會分明，底事丁寧殺。
知心拈出勿商量，還我當行相買賣。
頌古一百則·其三七
作者：釋正覺
朝代：宋

一喚回頭識我不，依俙蘿月又成鈎。
千金之子纔流落，漠漠塗窮有許愁。
頌古一百則·其三三
作者：釋正覺
朝代：宋

浪汲初昇，雲雷相送，騰躍稜稜看大用。
燒尾分明度禹門，華鱗未肯淹虀甕。
老成人，不驚衆，慣臨大敵初無恐。
泛泛端如五兩輕，堆堆何翅千鈞重。
高名四海復誰同，介立八風吹不動。
頌古一百則·其三九
作者：釋正覺
朝代：宋

粥罷令教洗鉢盂，豁然心地自相符。
而今參飽叢林客，且道其間有悟無。
頌古一百則·其三五
作者：釋正覺
朝代：宋

摇頭擺尾赤梢鱗，徹底無依解轉身。
截斷舌頭饒有術，拽回鼻孔妙通神。
夜明簾外兮風月如晝，枯木巖前兮花卉長春。
無舌人，無舌人，正令全提一句親。
獨步環中明了了，任從天下樂欣欣。
頌古一百則·其三八
作者：釋正覺
朝代：宋

迷悟相返，妙傳而簡。
春拆百花兮一吹，力回九牛兮一挽。
無奈泥沙撥不開，分明塞斷甘泉眼。
忽然突出肆橫流，險。
頌古一百則·其三四
作者：釋正覺
朝代：宋

皤然渭水起垂綸，何似首陽清餓人。
只在一塵分變態，高名勳業兩難泯。
頌古一百則·其九
作者：釋正覺
朝代：宋

兩堂雲水盡分拏，王老師能驗正邪。
利刀斬斷具亡像，千古令人愛作家。
此道未喪，知音可嘉。
鑿山透海兮唯尊大禹，鍊石補天兮獨賢女媧。
趙州老，有生涯，草鞋頭戴較些些。
異中來也還明鑒，只箇真金不混沙。
頌古一百則·其九〇
作者：釋正覺
朝代：宋

夢中擁衲參耆舊，列聖森森坐其右。
當仁不讓犍穉鳴，說法無畏師子吼。
心安如海，膽量如斗。
鮫目淚流，蚌腸珠剖。
譫語誰知洩我機，厖眉應笑揚家醜。
離四句，絕百非，馬師父子病休醫。
頌古一百則·其九一
作者：釋正覺
朝代：宋

照徹離微造化根，紛紜出沒見其門。
遊神劫外問何有，著眼身前知妙存。
虎嘯蕭蕭巖吹作，龍吟冉冉洞雲昏。
南泉點破時人夢，要識堂堂補處尊。
頌古一百則·其九七
作者：釋正覺
朝代：宋

君王底意語知音，天下傾誠葵藿心。
掇出中原無價寶，不同趙璧與燕金。
頌古一百則·其九九
作者：釋正覺
朝代：宋

不入世，未循緣，劫壺空處有家傳。
白蘋風細秋江暮，古岸船歸一带煙。
頌古一百則·其九二
作者：釋正覺
朝代：宋

收盡餘懷厭事華，歸來何所是生涯。
爛柯樵子疑無路，掛樹壺公妙有家。
夜水金波浮桂影，秋風雪陣擁蘆花。
寒魚著底不吞餌，興盡清歌却轉槎。
頌古一百則·其九五
作者：釋正覺
朝代：宋

臨際全機格調高，棒頭有眼辨秋毫。
掃除狐兔家風峻，變化魚龍雷火燒。
活人劍，殺人刀，倚天照雪利吹毛。
一等令行滋味別，十分痛處是誰遭。
頌古一百則·其九八
作者：釋正覺
朝代：宋

中原之寶呈興化，一段光明難定價。
帝業堪爲萬世師，金輪景燿四天下。
頌古一百則·其九四
作者：釋正覺
朝代：宋

卸却臭皮袋，拈轉赤肉團。
當頭鼻孔正，直下髑髏乾。
老醫不見從來癖，少子相看向近難。
野水瘦時秋潦退，白雲斷處舊山寒。
須剿絕，莫顢頇。
轉盡無功伊就位，孤標不與汝同盤。
頌古一百則·其二
作者：釋正覺
朝代：宋

廓然無聖，來機徑挺。
得非犯鼻而揮斤，失不回頭而墮甑。
寥寥冷坐少林，默默全提正令。
秋清月轉霜輪，河淡斗垂夜柄。
繩繩衣鉢付兒孫，從此人天成藥病。
頌古一百則·其二〇
作者：釋正覺
朝代：宋

而今參飽似當時，脫盡廉纖到不知。
任短任長休剪綴，隨高隨下自平持。
家門豐儉臨時用，田地優遊信步移。
三十年前行脚事，分明辜負一雙眉。
頌古一百則·其二一
作者：釋正覺
朝代：宋

借來聊爾了門頭，得用隨宜即便休。
象骨巖前弄蛇手，兒時做處老知羞。
頌古一百則·其二五
作者：釋正覺
朝代：宋

扇子破，索犀牛，棬攣中字有來由。
誰知桂轂千年魄，妙作通明一點秋。
頌古一百則·其二八
作者：釋正覺
朝代：宋

壯志稜稜鬢未秋，男兒不憤不封侯。
翻思清白傳家客，洗耳溪頭不飲牛。
頌古一百則·其二四
作者：釋正覺
朝代：宋

玄沙太剛，長慶少勇，南山鱉鼻死無用。
風雲際會頭角生，果見韶陽下手弄。
下手弄，激電光中看變動。
在我也能遣能呼，於彼也有擒有縱。
底事如今付阿誰，冷口傷人不知痛。
頌古一百則·其五
作者：釋正覺
朝代：宋

太平治業無像，野老家風至淳。
只管村歌社飲，那知舜德堯仁。
頌古一百則·其五七
作者：釋正覺
朝代：宋

不妨行細輸先手，自覺心粗愧撞頭。
局破腰間斧柯爛，洗清凡骨共仙遊。
頌古一百則·其五三
作者：釋正覺
朝代：宋

岐分絲染太嘮嘮，果綴花聯敗祖曹。
妙握司南造化柄，水雲器具在甄陶。
屏割繁碎，剪除氄毛。
星衡藻鑑，玉尺金刀。
黄蘗老，察秋毫，坐斷春風不放高。
頌古一百則·其五九
作者：釋正覺
朝代：宋

三老暗轉舵，孤舟夜回頭。
蘆花兩岸雪，煙水一江秋。
風力扶帆行不棹，笛聲喚月下滄洲。
頌古一百則·其五五
作者：釋正覺
朝代：宋

末後句，會也無，德山父子太含胡。
座中亦有江南客，莫向人前唱鷓鴣。
頌古一百則·其五八
作者：釋正覺
朝代：宋

綴綴功過，膠膠因果。
鏡外狂奔演若多，杖頭擊著破竈墮。
竈墮破，來相賀，却道從前辜負我。
頌古一百則·其五四
作者：釋正覺
朝代：宋

一竅虛通，八面玲瓏。
無象無私春入律，不留不礙月行空。
清浄寶目功德臂，遍身何似通身是。
現前手眼顯全機，大用縱橫何諱忌。
頌古一百則·其八
作者：釋正覺
朝代：宋

一尺水，一丈波，五百生前不奈何。
不落不昧商量也，依前撞入葛藤窠。
阿呵呵，會也麽。
若是你灑灑落落，不妨我哆哆和和。
神歌社舞自成曲，拍手其間唱哩囉。
頌古一百則·其八〇
作者：釋正覺
朝代：宋

蒲團禪版對龍牙，何事當機不作家。
未意成褫明目下，恐將流落在天涯。
虛空那掛劍，星漢却浮槎。
不萌草解藏香象，無底籃能著活蛇。
今日江湖何障礙，通方津渡有船車。
頌古一百則·其八七
作者：釋正覺
朝代：宋

藤枯樹倒問溈山，大笑呵呵豈等閑。
笑裏有刀窺得破，言思無路絕機關。
頌古一百則·其八九
作者：釋正覺
朝代：宋

草漫漫，門裏門外君自看。
荆棘林中下脚易，夜明簾外轉身難。
看看，幾何般。
且隨老木同寒瘠，將逐春風入燒瘢。
頌古一百則·其八二
作者：釋正覺
朝代：宋

出門躍馬掃欃搶，萬國煙塵自肅清。
十二處亡閑影響，三千界放浄光明。
頌古一百則·其八五
作者：釋正覺
朝代：宋

孤迥迥，圓陀陀，眼力盡處高峩峩。
月落潭空夜色重，雲收山瘦秋容多。
八封位正，五行氣和，身先在裏見來麽。
南陽父子兮却似知有，西竺佛祖兮無如奈何。
頌古一百則·其八八
作者：釋正覺
朝代：宋

滄海瀝乾，太虛充滿。
衲僧鼻孔長，古佛舌頭短。
珠絲度九曲，玉機纔一轉。
直下相逢誰識渠，始信斯人不合伴。
頌古一百則·其八四
作者：釋正覺
朝代：宋

俱胝老子指頭禪，三十年來用不殘。
信有道人方外術，了無俗物眼前看。
所得甚簡，施設彌寬，大千剎海飲毛端。
鱗龍無限落誰手，珍重任公把釣竿。
師復豎起一指云，看。
頌古一百則·其六〇
作者：釋正覺
朝代：宋

百戰成功老太平，優柔誰肯苦爭衡。
玉鞭金馬閑終日，明月清風富一生。
頌古一百則·其六一
作者：釋正覺
朝代：宋

入手還將死馬醫，反魂香欲起君危。
一朝拶出通身汗，方信儂家不惜眉。
頌古一百則·其六三
作者：釋正覺
朝代：宋

芥城劫石妙窮初，活眼環中照廓虛。
不許夜行投曉到，家音未肯付鴻魚。
頌古一百則·其六二
作者：釋正覺
朝代：宋

第二頭分悟破迷，快須攃手捨筌蹄。
功兮未盡成駢拇，智也難知覺噬臍。
兔老冰盤秋露泣，烏寒玉樹曉風凄。
持來大仰辨真假，痕玷渾無貴白珪。
頌古一百則·其六五
作者：釋正覺
朝代：宋

新婦騎驢阿家牽，體段風流得自然。
堪笑效顰鄰舍女，向人添醜不成妍。
頌古一百則·其六八
作者：釋正覺
朝代：宋

拂牛劍氣洗兵威，定亂歸功更是誰。
一旦氛埃清四海，垂衣皇化自無爲。
頌古一百則·其四
作者：釋正覺
朝代：宋

百草頭上無邊春，信手拈來用得親。
丈六金身功德聚，等閑携手入紅塵。
塵中能作主，化外自來賓。
觸處生涯隨分足，未嫌伎倆不如人。
頌古一百則·其四一
作者：釋正覺
朝代：宋

餌雲鈎月釣清津，年老心孤未得鱗。
一曲離騷歸去後，汨羅江上獨醒人。
頌古一百則·其四三
作者：釋正覺
朝代：宋

斫斷老葛藤，打破狐窠窟。
豹披霧而變文，龍乘雷而換骨。
咄，起滅紛紛是何物。
頌古一百則·其四九
作者：釋正覺
朝代：宋

爭解恁麽道，五更雞唱家林曉。
爭肯恁麽道，千年鶴與雲松老。
寶鑑澄明驗正偏，玉機轉側看兼到。
門風大振兮規步綿綿，父子變通兮聲光浩浩。
頌古一百則·其四二
作者：釋正覺
朝代：宋

鳥之行空，魚之在水。
江湖相忘，雲天得志。
擬心一絲，對面千里。
知恩報恩，人間幾幾。
頌古一百則·其四八
作者：釋正覺
朝代：宋

曼殊問疾老毗耶，不二門開看作家。
珉表粹中誰賞鑒，忘前失後莫咨嗟。
區區抱璞兮楚庭臏士，璨璨報珠兮隋城斷蛇。
休點破，絕疵瑕，俗氣渾無却較些。
頌古二十一首·其一
作者：釋正覺
朝代：宋

如今推也，是子是賊。
買帽相頭，食魚去骨。
頌古二十一首·其一〇
作者：釋正覺
朝代：宋

殺人不眨眼，救人須出手。
論實不論虛，合升始爲斗。
頌古二十一首·其一一
作者：釋正覺
朝代：宋

學道須教正眼開，莫將狂解意中猜。
脫鞋龜上人難會，遂使携囊特地來。
頌古二十一首·其一七
作者：釋正覺
朝代：宋

無人接得渠，遺逼馬相如。
果來橋上也，記得柱頭書。
頌古二十一首·其一三
作者：釋正覺
朝代：宋

雙盲入暗路崎嶇，日落棲蘆暫得甦。
爭似石人眠半夜，免教舜讓守林居。
須知花綻非干木，無脚行時早觸途。
昨朝風起長安道，元是崑崙進國圖。
頌古二十一首·其一九
作者：釋正覺
朝代：宋

雪老大開方便路，低頭却入菴中去。
者僧有眼恰如盲，却被巖頭行一步。
者僧好休不肯休，依然依路去悠悠。
元來不會雪峯意，却被巖頭甕贛頭。
頌古二十一首·其一二
作者：釋正覺
朝代：宋

識法者懼，欺敵者亡。
水中辨乳，須是鵞王。
頌古二十一首·其一八
作者：釋正覺
朝代：宋

無人識得渠，棋局醉樵夫。
回頭斧柯爛，大海亦成枯。
頌古二十一首·其一六
作者：釋正覺
朝代：宋

大地火發，間不容髮。
南海崑崙，天寒不襪。
祖祖相傳，一頭搕𣜂。
頌古二十一首·其三
作者：釋正覺
朝代：宋

我這鎌子用得快，當時三十文錢買。
南泉門下路歧通，寄語行人著精彩。
頌古二十一首·其九
作者：釋正覺
朝代：宋

出羣須是英靈漢，敵勝還他師子兒。
選佛若無如是眼，假饒千載亦奚爲。
頌古二十一首·其二
作者：釋正覺
朝代：宋

千鄉萬里尋知己，一語臨禨不契梁。
面壁九年居少室，覓心千古累神光。
頌古二十一首·其二二
作者：釋正覺
朝代：宋

智門真得祖家風，放出雲門廣長舌。
大智如愚，大巧若拙，用盡工夫參不徹。
莫於平地上增堆，休向虛空裏釘橛。
頌古二十一首·其五
作者：釋正覺
朝代：宋

露地白牛起問端，隨緣叱叱齒牙寒。
不知飲啄是何物，喫喫直教滄海乾。
頌古二十一首·其八
作者：釋正覺
朝代：宋

侍者來言報大王，趙州曾揖下禪床。
憐兒不覺傍觀醜，爭奈全身在帝鄉。
頌古二十一首·其六
作者：釋正覺
朝代：宋

容顔甚奇妙，光明照十方。
我適曾供養，今復還親覲。
黄鶴樓前共語時，白蘋紅蓼對江湄。
衷腸已訴無人會，惟有清風明月知。
頌古二十一首·其四
作者：釋正覺
朝代：宋

溈山水牯牛，禪人聚頭咬。
可憐負舂人，喚作嶺南獠。
題奉化西峰圓覺禪院
作者：釋正覺
朝代：宋

水流百折山蒼蒼，古寺秋容橫野航。
明月初濡寒露白，籬花似趁重陽黄。
道人心已老松石，學子膽須磨雪霜。
默默澄源坐兀兀，游魚沙鳥靜相忘。
題至遊庵兼簡庵中道友
作者：釋正覺
朝代：宋

真實人居遍十方，至遊處處露堂堂。
鵝於水器擇其乳，蜂在華房採得香。
心鑑照中無垢翳，道環虛裏見神光。
能來鬧市住三昧，鳥度長空迹不彰。
顯禪人求頌
作者：釋正覺
朝代：宋

顯處機須隱，忙時智自閒。
泥牛初出海，玉馬復臨關。
寒水澄涵月，流雲靜倚山。
回途分化柄，不作舊家慳。
餘姚胡氏繡觀音求頌
作者：釋正覺
朝代：宋

線蹊密密度金針，一一針針觀世音。
妙浄莊嚴成相好，光明感應發身心。
江橫練色月浮水，雨灌華枝春在林。
聞見可中超有路，普門處處許相尋。
齊上人發心知羅漢堂求頌
作者：釋正覺
朝代：宋

修結僧緣清浄因，青油白茗與烏薪。
龐眉五百聖尊者，行脚一千吾上人。
雲屋芳姿開菡萏，地爐煖氣卧麒麟。
睡魔不至蒲禪穩，自照光明默默神。
一翁
作者：釋紹曇
朝代：宋

獨立坤維老作家，心無二用裂千差。
自從行道威音外，見著枯樁幾度花。
丈亭道者幹緣求頌
作者：釋紹曇
朝代：宋

破钁頭邊用得親，入廛不撥萬機塵。
牢關劄斷三江口，要被隨波逐浪人。
世尊乞食歸放拄杖以手拄頤坐眠贊
作者：釋紹曇
朝代：宋

雪嶺曾經苦，勤行七佛儀。
持鉢不得食，詐道不聞饑。
六環錫重，無力扶持。
颺下拄頤眠一覺，夢中消息許誰知。
人我擔
作者：釋紹曇
朝代：宋

骨露皮穿未肯休，冥機蠻觸戰蝸牛。
一肩人我都擔了，遍界從教是髑髏。
仁座主自西山來求語
作者：釋紹曇
朝代：宋

燈窗苦讀覺身癯，暫握筇枝訪野夫。
愛竹勁思持玉節，看梅閑共數銀鬚。
西山月冷歸招隠，南嶽風清欲步趨。
靈利莫教人指去，且教船子老江湖。
休征
作者：釋紹曇
朝代：宋

擊碎軒轅鏡，焚燒黄石書。
瘦筇春力健，带月訪樵漁。
佛鑑禪師贊
作者：釋紹曇
朝代：宋

奸豩頑蠻，更加白㑃。
文武火煨石要香，麻皮頭纏人必倒。
五處開場弄活機，是龍昇天蛇竄草。
千不合，萬不合，鳳口山前，乞指路頭。
被老破庵凌辱不少，至今忘却來時道。
依愚谷韻悼無己·其一
作者：釋紹曇
朝代：宋

中金蠶毒好埋冤，家醜難將歲月論。
冷地思量喫虧處，咬牙不覺把齦吞。
依愚谷韻悼無己·其三
作者：釋紹曇
朝代：宋

末後蘇州作斷□，手頭活弄死蛇條。
暗遭一口通身爛，累合城人哭幾朝。
依愚谷韻悼無己·其二
作者：釋紹曇
朝代：宋

雪真珠布滿階庭，急把楊岐破屋撐。
死伎窮時機路活，倒騎馿子弄蹄行。
假菴
作者：釋紹曇
朝代：宋

穿鑿虛空幻架成，從來共住不知名。
笑他借位明功底，錯認簷頭雨滴聲。
偈頌一百一十七首·其一
作者：釋紹曇
朝代：宋

池開古鏡奩，山聳青螺髻。
急著眼來看，不得作境會。
覿體全彰解脫門，一踏牢關百雜碎。
偈頌一百一十七首·其一〇一
作者：釋紹曇
朝代：宋

九旬禁足已嫌多，那更重加一月遥。
不解六根門互用，蠟人鐵做也應消。
偈頌一百一十七首·其一〇三
作者：釋紹曇
朝代：宋

監本祖庭花，東西爭擢秀。
一等放清香，不分新與舊。
枝枝葉葉，陡頓精神，粧點芝園劫外春。
偈頌一百一十七首·其一〇六
作者：釋紹曇
朝代：宋

楊岐馿弄蹄，天衣雁沉影。
兩個老無知，語不分邪正。
何似火爐頭話，無主無賓。
是非審定，不違法印。
我王庫內豈有是刀哉，古今多少人以橘皮爲火，紛然錯認。
啞，死灰煨殺誰深省。
偈頌一百一十七首·其一一二
作者：釋紹曇
朝代：宋

薄福值荒年，日餐三頓粥。
兩眼挂青山，真味填枵腹。
貧有餘，樂不足。
誰管古人見延壽不見延壽，山前麥熟與未熟。
無事巖泉洗耳聽，幽禽巧奏陽春曲。
好大哥，快活快活。
偈頌一百一十七首·其一一六
作者：釋紹曇
朝代：宋

六年償債芝峰寺，費盡衣盂用盡心。
今日杖藜行活路，笑看花木媚清陰。
偈頌一百一十七首·其一一四
作者：釋紹曇
朝代：宋

大地全荒總不憂，奪饑人食縛耕牛。
衲僧舉止合如是，百煉精金肯博鍮。
偈頌一百一十七首·其一三
作者：釋紹曇
朝代：宋

跛脚阿師，弄蹄馿子。
一字關徒費分疏，栗棘蓬恣情吞吐。
凌滅祖師禪，函蓋乾坤句。
孤危不立自孤危，萬仞雪崖丰骨露。
十二峰前，斫額望汝。
洞山佛無光，無你捫摸處，無你栖泊處。
偈頌一百一十七首·其一九
作者：釋紹曇
朝代：宋

善護菩提樹有年，金枝玉葉蔭兒孫。
大功難紀人間世，千佛名書補處尊。
偈頌一百一十七首·其一二
作者：釋紹曇
朝代：宋

浄飯王宮積惡多，從天降謫個妖魔。
指天指地胡揮揎，無柰通身穢汙何。
瑞岩無柄杓，惡水劈頭澆，特石須頑也合消。
偈頌一百一十七首·其一六
作者：釋紹曇
朝代：宋

一二三四五六七，數目分明誰委悉。
李淳風與袁天綱，推盡先天算不出。
算得出，昨日五月盡，今朝六月一。
偈頌一百一十七首·其七
作者：釋紹曇
朝代：宋

逼人上樹拔却梯，推人入井覆却桶。
江湖用此惡心腸，誰云契義金蘭重。
怪語顛言，開眼說夢。
偈頌一百一十七首·其七一
作者：釋紹曇
朝代：宋

廣漢馬駒子，十方羅漢僧。
不喫金鷄粟，專銜血戰冤。
古龍淵吸乾到底，清凉樹靠倒無根。
五處移場弄巇險，化機曾不涉春緣。
休征藏密，地陷天崩。
棠棣花殘鴈沉影，椎胸未免哭蒼天。
偈頌一百一十七首·其七三
作者：釋紹曇
朝代：宋

結夏已半月了也，水牯牛作麽生。
愛從荒草去，不向坦途行。
閙中牽索，靜處加鞭。
月白風清眠露地，聲聲牧笛響烟村。
偈頌一百一十七首·其七九
作者：釋紹曇
朝代：宋

人從福州來，接得江西信。
報道雪峰木毬，輥入育王鰻井。
怒浪翻空，魚龍乞命。
秋風吹落惺惺石上，驚觸主人翁酣睡醒。
掀眉一笑千峰靜。
偈頌一百一十七首·其七八
作者：釋紹曇
朝代：宋

十二峰前傀儡棚，盡由行主線抽牽。
編排科段無新舊，歌舞秋風樂管筵。
偈頌一百一十七首·其七六
作者：釋紹曇
朝代：宋

六月苦炎熱，蠟人何似生。
火雲烹得解，解後却完全。
堪笑雲門老，杲掣風顛，通身臭汗。
微凉生殿閣，打失鬼精魂。
要會諸佛出身處，馿年馿年。
偈頌一百一十七首·其七四
作者：釋紹曇
朝代：宋

小供天中節，家貧樂有餘。
蒻包粳米粽，茶點石菖蒲。
不用童尋藥，何須鬼畫符。
千妖俱掃迹。
長夏得安居。
衲僧門下，天地懸殊。
偈頌一百一十七首·其三
作者：釋紹曇
朝代：宋

十二瑞峰前，一火白拈賊。
佛面夜叉心，是何等相識。
燒香供養，使自知非，剪月初無陷虎機。
偈頌一百一十七首·其三九
作者：釋紹曇
朝代：宋

獨坐大雄峰，臨機多弄險。
遭虎口殺活不分，脫狐身真假難辨。
那堪創立清規，平地深深坑壍。
結成不共戴天讎，燒炷楓香解釋休。
偈頌一百一十七首·其三二
作者：釋紹曇
朝代：宋

太阿久瘞豐城劍，纔遇張華便發光。
積世冤讎都掃却，蟄龍銀匣襲珍藏。
偈頌一百一十七首·其三四
作者：釋紹曇
朝代：宋

忠清千古燦奎文，蓋世功名富貴生。
旌佩擁雲何處去，毗盧樓閣款經行。
偈頌一百一十七首·其九三
作者：釋紹曇
朝代：宋

四十年同參，廿餘年相別。
不唱菩薩蠻，何暇說佛法。
驀劄相逢十二峰，我患生盲你患聾。
是聖是凡都莫問，且分苔石憩松風。
偈頌一百一十七首·其九二
作者：釋紹曇
朝代：宋

楊岐栗棘蓬，趙州殿裏底。
一句當機裂萬差，盡大地人扶不起。
偈頌一百一十七首·其九八
作者：釋紹曇
朝代：宋

筀筍剪龍鬚，山茶烹雀舌。
款客話家私，各打鄉談說。
閩蜀同風，浙音迥別。
老倒芝峰耳重聽，子規聲訴三更月。
偈頌一百一十七首·其九六
作者：釋紹曇
朝代：宋

九曲河清産聖人，行堯舜道覺斯民。
萬邦翹仰垂衣化，皷舞春風賀太平。
偈頌一百一十七首·其九四
作者：釋紹曇
朝代：宋

客路奔馳歲月深，朝游東魯暮西秦。
子規苦勸人歸去，血濺巖花幾見春。
偈頌一百一十七首·其二三
作者：釋紹曇
朝代：宋

劄得脚跟牢，不怕風濤險。
大田多稼如雲，只要及時收歛。
歸來香積國經行，喜見飛簷翔唇吻。
議賞元勳，高低有分。
偈頌一百一十七首·其二八
作者：釋紹曇
朝代：宋

沒絃琴，有遺音。
調高流水，聲振緇林。
碧眼黄頭爭品弄，無端花擘祖師心。
瑞巖素非妙手，效顰彈一曲看。
叮當叮當，絕聽子期迷節奏，和雲高掛古松陰。
偈頌一百一十七首·其五〇
作者：釋紹曇
朝代：宋

兜率天宮初說夢，修多羅藏又談空。
一人人飽純陀味，不與尋常至節同。
娟娟蘿月，瑟瑟松風。
四壁生涯貧徹骨，敵君王富樂無窮。
偈頌一百一十七首·其五一
作者：釋紹曇
朝代：宋

萬金包裹爛泥團，不惜當場撮弄看。
敗闕遭人窺覷了，末梢依舊被渠瞞。
偈頌一百一十七首·其五七
作者：釋紹曇
朝代：宋

嶺上雲磨松偃蹇，巖前瀑漱石琮琤。
瞿曇面目全彰露，誰道今朝始誕生。
跛雲門棒，休放拍盲。
一杓香湯三拜著，聽渠千古惡名行。
偈頌一百一十七首·其五三
作者：釋紹曇
朝代：宋

廝撲場中作斷交，拳來趯去不相饒。
誰知用盡平生力，却傍被人奪錦標。
偈頌一百一十七首·其五五
作者：釋紹曇
朝代：宋

遠望蓬萊去學仙，途中忽遇李先生。
還丹一粒吞還吐，回首空山獨自行。
偈頌一百一十七首·其五六
作者：釋紹曇
朝代：宋

大悲正眼露堂堂，百步當摇閃電光。
被掣風顛醫瞎子，暗中拖拽下禪床。
偈頌一百一十七首·其五四
作者：釋紹曇
朝代：宋

上林春色正繁華，公子聯鑣去賞花。
貪弄玉盃泥樣醉，笙歌叢裡簇歸家。
偈頌一百一十七首·其八
作者：釋紹曇
朝代：宋

蛇頭揩癢，虎口拔牙。
拚得性命，始是作家。
偈頌一百一十七首·其八〇
作者：釋紹曇
朝代：宋

八月十五中秋節，人皆競賞天邊月。
心月孤圓自不知，不涉圓虧光影滅。
馬師父子錯商量，拂袖便行猶未徹。
諸人還見心月麽，急著眼看，重重金屑。
偈頌一百一十七首·其八七
作者：釋紹曇
朝代：宋

當年不合棄金輪，忍凍吞饑度六春。
又被毛頭星換眼，至今苦屈未能伸。
瑞巖不孝，尚有慈心。
燒塊木頭修薄供，且圖溫飽過，切忌賺他人。
偈頌一百一十七首·其八三
作者：釋紹曇
朝代：宋

九月授衣天，山林無可授。
破衲擁殘雲，癡坐蒲團透。
長慶稜捲簾悟道，病眼見空花。
香林遠紙襖大書，破袖爭出手。
鳬短鶴長，馿前馬後，不知笑破他人口。
偈頌一百一十七首·其八九
作者：釋紹曇
朝代：宋

茶迎過客無新舊，秤定須彌有重輕。
活弄手頭雖得妙，何如聞爆桶箍聲。
偈頌一百一十七首·其八二
作者：釋紹曇
朝代：宋

九月九，重陽節。
不向東籬賞菊花，只點茱萸茶一啜。
苦澀難嘗舌如㔢，更吞栗棘蓬肝腸裂。
且道陶淵明，還曾知此味麽。
莫說莫說。
偈頌一百一十七首·其八五
作者：釋紹曇
朝代：宋

要見心珠發耿光，只消一念破慳囊。
昆蟲草木承恩力，世世叢林建法幢。
偈頌一百一十七首·其八四
作者：釋紹曇
朝代：宋

綉閤新添一綫長，金針鬭巧製鴛鴦。
不知這箇長多少，莫把龜毛亂較量。
偈頌一百一十七首·其六〇
作者：釋紹曇
朝代：宋

雷轟薦福碑，天秘無文印。
字義既難明，心傳誰得正。
東湖瀉恨浪滔天，驚𢞕瑞巖殘夢醒。
猛拍闌干，叫天不應。
哭不成兮笑不成，野花泪濕千峰影。
偈頌一百一十七首·其六三
作者：釋紹曇
朝代：宋

成癖襟懷爲愛山，不逢佳處不開顔。
錦屏劍閣重相見，疑在岷峨翠靄間。
偈頌一百一十七首·其六九
作者：釋紹曇
朝代：宋

無辨古今眼，有辨古今舌。
說得十分真，何如見得徹。
見得徹，耿耿心燈奪夜寒。
年年宴賞元宵節。
偈頌一百一十七首·其六二
作者：釋紹曇
朝代：宋

九月授衣天，芝峰無可授。
破衲擁寒雲，對客慵開口。
偈頌一百一十七首·其六八
作者：釋紹曇
朝代：宋

親隨彌勒下長汀，一字王書奉化名。
輔國功成歸內院，子孫恩被錦衣榮。
偈頌一百一十七首·其四〇
作者：釋紹曇
朝代：宋

人從雪峰來，接得乳峰信。
報道古磵寒泉，湧出千丈飛雪。
推倒妙高臺，掀翻烏石嶺。
松山土主冷地翻身，隠潭龍王夢中驚醒。
郎忙抖擻精神，念一道離怖畏真言，南無三滿多，沒馱喃，唵部齡，唵齒齡。
吽吽，急急如律令。
三世諸佛立地聽，梵語華言難改正。
偈頌一百一十七首·其四七
作者：釋紹曇
朝代：宋

僧鉢一粒飯，農家一滴血。
戰爭收拾歸，知費幾牙頰。
明璣杵白，別甑炊香。
伴客地爐燒榾柮，無賓主話商量。
切忌增金以黄。
偈頌一百一十七首·其四三
作者：釋紹曇
朝代：宋

九十日春今欲過，人生能見幾韶光。
秦源方被桃花誤，隋岸還看柳絮狂。
拄杖子，知不遷義，緘封不密，滿口嚼冰霜。
千言萬語無人會，又逐流鶑過短牆。
偈頌一百一十七首·其四九
作者：釋紹曇
朝代：宋

打破劍門關，未死先辭世。
書偈自塗糊，白把驪珠碎。
口款細供通，自首原其罪。
木人歌舞石人悲。
聲遏行雲，鴈序分，影落千峰外。
偈頌一百一十七首·其四五
作者：釋紹曇
朝代：宋

秋暘肆酷，秋暑炎蒸。
不容鵝護雪，難保蠟人冰。
一夏噇眠虛過了，秋風拈弄刈禾鐮。
權有用，無黨無偏。
幾箇祖師頭割了，立教凶歲變豐年。
偈頌一百一十七首·其四八
作者：釋紹曇
朝代：宋

雨後谿聲寒弄玉，風前木葉碎飄金。
見聞互用非聲色，花劈威音古佛心。
見成家樂，管宴佳賓。
莫謂瑞巖岑寂甚，一回拈出一回新。
偈頌一百一十七首·其四四
作者：釋紹曇
朝代：宋

長鬚翁，久不見。
壁角深藏，心灰百煉。
將期休影息陰，豈謂明明弄險。
點出夜叉心，擘開菩薩面。
醜惡既乖張，佛手難遮掩。
贏得春山哭杜鵑，鮮血染花枝，聲聲怨。
偈頌一百零二首·其一
作者：釋紹曇
朝代：宋

西子湖邊泛渺茫，一堤寒綠看垂楊。
誰知業債難逃避，開眼堂堂入鑊湯。
偈頌一百零二首·其一〇
作者：釋紹曇
朝代：宋

衲僧拄杖頭，一升三合米。
今年春雨多，一飽應難擬。
覺海山仙，聞如是語。
怒髮衝冠，驅神駕鬼。
誅雲師，掃烟翠。
放出金烏出海門，且聽歌舞樂豐年，只圖一箇不知恩。
偈頌一百零二首·其一〇
作者：釋紹曇
朝代：宋

這一粒，甚處生。
陰陽未判，芽孽先萌。
開花也一川雪霽，結實也萬頃雲橫。
收拾歸來香滿鉢，飯餘散步自閑行。
偈頌一百零二首·其一〇〇
作者：釋紹曇
朝代：宋

雪徑封寒蝶未知，暗香誰遣好風吹。
野橋漏泄春光處，正是橫斜一兩枝。
偈頌一百零二首·其一〇三
作者：釋紹曇
朝代：宋

秋晚台星照命宮，不亨通事亦亨通。
持還趙國連城璧，換我蘿窗一枕風。
偈頌一百零二首·其一〇二
作者：釋紹曇
朝代：宋

明月可中庭，雁影沉寒水。
烹金爐冷歲華深，九鼎遺言猶在耳。
深深撥著，宿火通紅。
不假一槌成大器，刈禾鐮子疾如風。
偈頌一百零二首·其一一
作者：釋紹曇
朝代：宋

仙苑名花取次粧，鼕鼕羯皷謾催芳。
春風不費纖毫力，拂掠枝頭便有香。
偈頌一百零二首·其一七
作者：釋紹曇
朝代：宋

萬機休罷住雲間，門掩青蘿竟日閑。
時聽嗚咿歌一曲，倒騎黄犢出松關。
若作佛法會，錦包特石。
若作世諦會，鐵裹泥團。
惆悵無人知此意，臨風拍碎石闌干。
偈頌一百零二首·其一九
作者：釋紹曇
朝代：宋

三十餘僧眼似眉，白雲深處聚頭嬉。
燒枯柴火煨山芋，拽木羅籠總不知。
偈頌一百零二首·其一九
作者：釋紹曇
朝代：宋

烟晴竹樹啼姑惡，月冷松梢哭子規。
莫謂一聲聲破夢，未歸須憶到家時。
偈頌一百零二首·其一五
作者：釋紹曇
朝代：宋

佛壟山上雲，一片三四片。
忽遇客推門，零亂舒還卷。
有蹤由却沒蹤由，通身是眼尋難見。
尋得見，木落千林，光浮碧巘。
偈頌一百零二首·其一五
作者：釋紹曇
朝代：宋

祖翁田地絕邊垠，契券分明孰敢侵。
削盡春風閑草木，松濤翻月竹篩金。
偈頌一百零二首·其一六
作者：釋紹曇
朝代：宋

肥馬碌碌，瘦馬碌碌。
醫得眼前瘡，剜却心頭肉。
朝不足，莫不足，六六依然三十六。
雲門見睦州，良遂參麻谷。